Politik dalam pelantikan hakim-hakim di Malaysia

Oleh: Tun Abdul Hamid Mohamad

PERLEMBAGAAN Persekutuan memperuntukkan bahawa Ketua Hakim Negara (KHN), Presiden Mahkamah Rayuan (PMR), Hakim Besar (Malaya) (HB(M)), Hakim Besar (Sabah dan Sarawak) (HB (SS)), hakim-hakim Mahkamah Persekutuan, Mahkamah Rayuan dan Mahkamah Tinggi hendaklah dilantik oleh Yang di-Pertuan Agong (YDPA), yang bertindak atas nasihat Perdana Menteri (PM), selepas berunding dengan Majlis Raja-Raja (MRR).- Perkara 122B(1).

Pada fahaman saya, peruntukan itu memberi budi bicara kepada PM untuk memilih siapa yang dikehendakinya untuk memenuhi sesuatu jawatan hakim itu. Beliau cuma dikehendaki berunding (consult) dengan orang-orang dan institusi yang disebut dalam Perlembagaan itu.

Pada tahun 2009, semasa Tun Abdullah Badawi menjadi PM, Akta Suruhanjaya Pelantikan Kehakiman 2009 (Akta 695) telah diadakan. Ringkasnya, Suruhanjaya Pelantikan Kehakiman (SPK) diadakan “untuk mendukung kebebasan berterusan badan kehakiman” yang dipertanggungjawabkan sepenuhnya kepada PM. Tugas SPK adalah untuk menerima permohonan orang yang berkelayakan bagi mengisi jawatan-jawatan hakim di semua peringkat mahkamah atasan.

SPK akan bermesyuarat dan memilih calon yang sesuai mengikut kriteria yang ditetapkan oleh akta itu. Nama calon yang dipilih bagi sesuatu jawatan itu akan dikemukakan kepada PM untuk pertimbangannya. Jika beliau tidak bersetuju beliau boleh meminta dua nama lagi bagi setiap kekosongan. Nampaknya, bagi setiap kekosongan, beliau mestilah memilih salah seorang daripada tiga nama yang dikemukakan oleh SPK.

Selepas itu, beliau dikehendaki berunding (consult) dengan orang-orang dan Majlis Raja-Raja (MRR) seperti yang ditetapkan oleh Perlembagaan. Perlu diingati beliau tidak diperlukan mendapat persetujuan (consent) mereka (termasuk MRR. Selepas membuat pilihannya, beliau hendaklah menasihati YDPA untuk melantik orang yang dipilihnya. YDPA tiada pilihan dalam hal ini.

Perhatikan PM tidak lagi bebas memilih siapa sahaja yang disukainya. Beliau hanya boleh memilih salah seorang daripada tiga orang yang dipilih oleh SPK. Akta 695 juga tidak menyebut PM boleh memberi nama-nama calon yang dikehendakinya kepada SPK untuk dipilih oleh SPK dan mengemukakan balik kepadanya “untuk disyorkan bagi pelantikan ke jawatan yang berkenaan”.

Sehingga pelantikan Raja Azlan Shah, walaupun pada masa itu PM mempunyai kebebasan memilih siapa sahaja yang layak mengikut Perkara 123 Perlembagaan, pelantikan ke jawatan KHN dilakukan mengikut kekananan (seniority). Walaupun Tun Abdul Hamid Omar telah lebih lama menjadi hakim daripada Tun Mohd Salleh Abas, dalam Perkhidmatan Kehakiman dan Perundangan, Tun Salleh Abas adalah lebih kanan. Beliau tidak dilantik menjadi hakim kerana perkhidmatan beliau diperlukan dalam perkhidmatan itu. Pada masa itu beliau adalah de facto Pendakwa Raya.

Maka, untuk berlaku adil kepada beliau, bagi menggantikan Raja Azlan Shah apabila Tun Mohamed Suffian Hashim bersara, Tun Salleh Abas dilantik terus ke Mahkamah Persekutuan mendahului Tun Abdul Hamid Omar. Apabila jawatan Hakim Besar (Malaya) (HB(M)) menjadi kosong, beliau terus dilantik menjadi HB(M). Maka, pelantikannya mendahului Tun Abdul Hamid Omar bukanlan satu percaturan politik. Sebaliknya, apa yang berlaku beberapa tahun kemudian iaitu penyingkiran Tun Salleh Abas dan pelantikan Tun Abdul Hamid Omar sebagai KHN adalah percaturan politik pertama dan paling serius hingga ke hari ini.

Bahawa hal seperti ini tidak berlaku semasa Tunku Abdul Rahman, Tun Abdul Razak dan Tun Hussain Onn menjadi Perdana Menteri (PM), mungkin kerana tiga sebab.

Pertama, ketiga-tiga mereka adalah peguam kelulusan Inns of Court England. Mereka lebih tahu dan lebih menghormati doktrin pemisahan kuasa (separation of powers) antara Eksekutif dan Badan Kehakiman.

Kedua, keadaan politik UMNO pada masa itu lebih stabil dan ketiga-tiga mereka tidak terlalu takut terlepas jawatan Presiden UMNO dan PM.

Ketiga, watak Tun Dr. Mahathir dan fakta beliau menjadi PM terlalu lama. Latar belakang beliau berlainan daripada ketiga-tiga PM terdahulu daripadanya.

Sifat yang ada pada tiga PM terdahulu itu terdapat juga pada Tun Abdullah Badawi. Cadangan demi cadangannya ditentang oleh Raja Azlan Shah, akhirnya Tun Abdullah Badawi mengalah dan menerima saya. Mungkin faktor “orang kampung saya” dan “I know the man” memain peranan.

Faktor beliau menjadi PM yang lama itu memberi lebih keyakinan diri kepadanya untuk menghendaki apa yang beliau mahu.

Biar apa pun, Tun Dr. Mahathir-lah PM pertama yang mempolitikkan pelantikan KHN. Ia bermula dengan penyingkiran Tun Salleh Abas kerana beliau takut kalah kes mengenai pemilihan beliau sebagai Presiden UMNO jika Tun Salleh Abas mempengerusikan persidangan Mahkamah Agung (pada masa itu).

Dalam peristiwa itu, Tun Abdul Hamid Omar telah dilantik menjadi pengerusi suruhanjaya yang ditubuh untuk membicarakan Tun Salleh Abas. Tun Abdul Hamid Omar pada masa itu adalah HB(M), hakim paling kanan selepas Tun Salleh Abas. Ertinya, jika suruhanjaya itu mendapati Tun Salleh Abas bersalah dan menamatkan perkhidmatannya, dari segi kekananan Tun Abdul Hamid Omar-lah penggantinya. Maka, pelantikan Tun Abdul Hamid Omar sebagai pengerusi suruhanjaya itu adalah percanggahan kepentingan (conflict of interest) yang amat nyata.

Sebab itulah orang ramai tidak senang dengan pelantikan Tun Abdul Hamid Omar itu dan mendesak beliau menarik diri. Beliau enggan sambil memberi alasan beliau dilantik oleh YDPA! (Tidak disebut pula siapa yang menasihat Baginda). Akhirnya, apa yang ditakutkan akan berlaku itu pun berlakulah dan Tun Abdul Hamid Omar pun menggantikan Tun Salleh Abas sebagai KHN.

Selepas Tun Abdul Hamid Omar bersara, Tun Eusof Chin dilantik menjadi KHN. Beliau telah melangkau TS Haji Mohd Azmi Kamaruddin dan TS Harun Hashim, yang juga lebih kanan daripadanya sebagai Hakim Mahkamah Tinggi. Mereka telah dilangkau sekali lagi oleh TS Lamin Mohd Yunus dan TS Wan Adnan Ismail yang dilantik menjadi PMR dan oleh TS Anuar Zainal Abidin yang dilantik menjadi HB(M).

Sayugia diingati TS Haji Mohd Azmi adalah seorang daripada lima orang hakim yang bersidang di Mahkamah Agung dan mengeluarkan perintah yang menyebakan mereka digantung tugas oleh Yang di-Pertuan Agong, semestinya atas nasihat Tun Dr. Mahathir.

TS Harun Hashim pula kerap mengeluarkan perintah semakan kehakiman (judicial review) terhadap Eksekutif dan membuat keputusan bahawa UMNO adalah sebuah pertubuhan haram.

Tun Eusof Chin digantikan oleh Tun Mohamed Dzaidin Abdullah. Pelantikan Tun Mohamed Dzaidin juga menarik. Namanya diumumkan selepas mesyuarat Majlis Raja-Raja (MRR). Tindakan MRR yang seolah-olah menggambarkan MRR-lah yang menentukannya itu, boleh dipersoalkan.

Selepas itu Tun Dr. Mahathir dapat memilih orangnya semula. Sebagai pengganti Tun Mohamed Dzaidin beliau melantik orang Kedah, Tun Ahmad Fairuz Sheikh Abdul Halim. Pelantikan beliau telah melangkau TS Abdul Malik Ahmad, TS Siti Norma Yaacob dan TS Haidar Md Noor. Tun Dr. Mahathir telah bersara semasa Tun Ahmad Fairuz menjadi KHN. Beliau digantikan oleh Tun Abdullah Badawi yang selalu merujuk kepada saya sebagai “orang kampung” beliau. Sebenarnya, bapanya Dato’ Haji Ahmad Badawi adalah salah seorang penjamin biasiswa saya untuk belajar undang-undang di University of Singapore.

Pada masa itu saya adalah hakim paling kanan selepas Tun Ahmad Fairuz. Tetapi, kepada UMNO, saya mempunyai dosa yang sangat besar dan tidak boleh dimaafkan: saya telah melepas dan membebaskan DS Anwar Ibrahim dalam kes liwatnya yang pertama.

Orang politik tidak membaca alasan penghakiman dan tidak mempedulikan apakah keterangan yang dikemukakan di mahkamah. Kepada mereka, kamu melepas dan membebaskan musuh politik kami, kamu orangnya. Saya terus dicop sebagai “orang Anwar” dan disenarai hitam daripada menjadi KHN. Ini ditambah pula dengan Tun Ahmad Fairuz yang mahu diberi sambungan selama enam bulan seperti yang dibolehkan oleh Perlembagaan. Itu haknya, tetapi janganlah memburuk-burukkan nama saya supaya saya diketepikan untuk memberi peluang kepadanya untuk disambung.

Untuk mengelak saya menjadi KHN, mula-mula, Dato’ Hashim Yusoff, sorang Hakim Mahkamah Persekutuan yang junior telah dipilih. Rahsia itu bocor dan Majlis Peguam membocorkan pula rahsia beliau mempunyai lebih dari 30 alasan penghakiman yang tertunggak. Saya difahamkan kemudian, bahawa percubaan Tun Abdullah Badawi untuk mengisi jawatan itu dengan Tun Zaki Tun Azmi juga tidak dipersetujui Sultan Azlan Shah. Jika betul, memang boleh dihujahkan bahawa, mengikut Perlembagaan, Sultan Azlan Shah tidak berhak menentang kehendak PM itu. Tetapi, sebagai mantan KHN, beliau mempertahankan faktor kekananan yang senentiasa dihormati hingga kepada pelantikan beliau sendiri, apatah lagi apabila hakim berkenaan hendak dilangkau semata-mata kerana beliau memberi satu penghakiman yang tidak memihak kepada parti PM.

Kemudian, terbit pula video V.K. Lingam (“Correct. Correct, Correct”) mengenai percakapannya dengan seorang yang dikataan berjawatan tinggi dalam Badan Kehakiman berkenaan pelantikan hakim-hakim. Suruhanjaya Penyiasatan ditubuh untuk menyiasatnya. Suruhanjaya itu mengesahkan bahawa suara di sebelah lagi adalah suara Tun Ahmad Fairuz, KHN. Beliau bertanya kepada V K Lingam yang rapat dengan Tun Dr. Mahathir, siapa telah dipersetujui oleh Tun Dr. Mahathir untuk menjadi hakim di berbagai peringkat.

Bayangkan seorang peguam mengetahui rahsia pelantikan hakim, KHN bertanya beliau mengenai perkembangan terakhir, tidak hairan jika beliau meminta pertolongannya untuk meminta sesuatu daripada PM.

Penemuan (finding) Suruhanjaya itu menghancurkan peluang Tun Ahmad Fairuz supaya diberi sambungan enam bulan itu. Tetapi, suatu petang, saya berada di pejabat. Saya menerima panggilan daripada Pendaftar Syarikat yang pernah bekerja sebagai junior officer saya, dan, sebagai Timbalan Pendakwa Raya, mendakwa di hadapan saya semasa saya menjadi Hakim Mahkamah Tinggi, di Pulau Pinang.

Beliau berkata, “I have been asked to go and see you (don’t ask me by whom) and ask you one question and get the answer straight from your mouth.” “Come”, saya menjawab.

Apabila beliau tiba, beliau terus bertanya, “Is it true that you were the one who arranged for Judge Hishamuddin to hear the ISA case in which he granted damages of RM1 million?”

Saya menyoal beliau kembali: “Is it the function of a Federal Court Judge to fix cases for hearing by High Court Judges?”

Beliau menjawab: “No.”

Saya menyoal beliau: “Haven’t you got the answer?”

Beliau tersenyum dan beredar. Saya termenung sambil terfikir, sampai begitu sekali orang hendak cari salah saya.

Sehari dua kemudian, lebih kurang jam 9.30 pagi saya menerima panggilan telefon daripada Ketua Setiausaha Sulit Tun Abdullah Badawi mengatakan PM hendak berjumpa dengan saya di pejabatnya. Itulah kali pertama saya menerima panggilan telefon daripada pejabat PM dan hari itulah kali pertama saya pergi ke pejabatnya.

Apabila saya masuk, Tun Abdullah Badawi tidak senyum pun kepada saya. Beliau kelihatan serius. Apabila kami duduk, beliau terus berkata, “Dengar kata you orang Anwar”. Saya menjawab, “You tahu dak pada hari pertama rayuan itu didengar, Anwar tak mahu saya membicara kesnya sebab dia ingat I orang you. Orang kata I orang Raja Azlan, tapi depa tak tahu Raja Azlan murka pada I kerana I tak pi mengadap. Sampai dia kata “Dah besar, tak ada jemputan di-Raja tak datang”. I jawab I tak mahu hang around the istana sebab I tak mahu orang kata I nak minta favours. I duduk di Pulau Pinang sembilan tahun. Tiap-tiap tahun, hari raya, I ada di kampung. Sekali pun I tak pi rumah terbuka you sebab I tak mahu orang kata I melobi untuk naik pangkat…”

Sampai di situ beliau menepuk paha saya dan berkata “O.K. I believe you. I am offering the post of President of the Court of Appeal to you. I will tell UMNO, I know the man.”

Maka saya pun dilantik menjadi PMR dan sebulan kemudian dilantik menjadi KHN, tarikh lantikan itu dikebelakangkan ke tarikh saya dilantik menjadi PMR. Apabila genap umur saya 66 tahun, perkhidmatan saya disambung enam bulan lagi seperti yang dibolehkan oleh Perlembagaan. Apabila Allah Ta’ala menghendaki sesuatu perkara itu berlaku, maka berlakulah ia.

(Saya merasa pelik, semasa Tun Abdullah Badawi menjadi PM, beliau tidak mahu saya menjadi PMR (dan KHN), tetapi setelah kami bersara dan saya sakit, tanpa diundang dan diduga, beliau menziarah saya sebanyak empat kali, dua kali di rumah dan dua kali di hospital. Beliau pergi ke hospital tanpa memberitahu kaki tangan hospital. Saya memanglah tidak tahu. Kali pertama beliau menziarah saya di hospital (Putrajaya) beliau berkata “I didn’t know you had suffered so much.” Kali akhir beliau menziarah saya, mungkin dalam tahun 2015, adalah di rumah saya. Saya perhatikan beliau tidak banyak bercakap. Walau bagaimana pun ada sekali beliau respond kepada percakapan saya. Saya menceritakan, di satu majlis saya memulakan ucapan saya dengan berkata, “Saya telah menjalani enam pembedahan, semuanya dari tengkok ke bawah. Insya Allah, apa yang ada di atas dari tengkok masih original”. Beliau mencelah “Boleh gelak lagi.” Itu menunjukkan, pada masa itu, beliau masih faham jenaka saya.)

Pelantikan Tun Zaki mengganti saya memang telah diduga. Beliau adalah PMR pada masa itu, jawatan terkanan selepas KHN. Kasihan kepada TS Alauddin Mohd Sheriff yang tidak pernah tidak bersetuju dengan sesiapa. Beliau kerugian sekali lagi apabila beliau diminta mengambil persaraan awal untuk membolehkan Tun Arifin Zakaria mengganti Tun Zaki. Tetapi, ini bukan hasil dari campur tangan ahli politik.

Tun Md. Raus Sharif hanya beberapa bulan muda daripada Tun Arifin Zakaria. Apabila Tun Arifin dilantik menjadi KHN, peluang beliau menjawat jawatan itu adalah tipis. Pelantikan Tun Arifin adalah mengikut kekananan. Secara peribadi, saya cuma mengharapkan Tun Arifin tidak akan meminta penyambungan selama enam bulan itu dan memberikannya kepada Tun Md Raus. Tetapi, sambungan enam bulan itu diberi kepada Tun Arifin, maka tempoh yang tinggal hanyalah beberapa bulan bagi Tun Md Raus menjadi KHN.

Apabila tempoh itu tamat beliau dilantik menjadi Hakim Tambahan Mahkamah Persekutuan selama tiga tahun sekaligus terus menjadi KHN. (Sila lihat “Keperlembagaan Pelantikan Semula Ketua Hakim Negara Selepas Umur 66 Tahun Enam Bulan” (06 05 2017) dan lain-lain).

PRU 14 pada 9 Mei 2018 memberi kemenangan kepada PH dan Tun Dr. Mahathir kembali semula menjadi PM, kali ini PM Kerajaan PH. Dalam hanya beberapa bulan, beliau mengulangi apa yang dilakukannya terhadap Tun Salleh Abas dengan menghendaki Tun Md. Raus meletak jawatan, kali ini ditambah seorang lagi, HB(M).

Ia diikuti dengan pelantikan Tun Richard Malanjum, satu pelantikan politik bagi memenuhi tuntutan parti-parti politik dalam Kerajaan PH, terutama sekali dari Sabah dan Sarawak.

Kita tidak tahu apa yang sebenarnya berlaku berkenaan pelantikan Tun Richard Malanjum dan selepas itu, tetapi, TS Tommy Thomas, Peguam Negara PH, ada mencerita dalam bukunya. “My Story: Judiciary in the Wilderness.” Buat masa ini, memadailah saya memetik apa yang ditulisnya dan memberi komen saya. Katanya:

“Satu-satunya calon untuk kedudukan kosong Ketua Hakim Negara ialah Tan Sri Richard Malanjum, Ketua Hakim Sabah dan Sarawak. Ketua Hakim Negara Malanjum bukan sahaja hakim paling kanan di Mahkamah Persekutuan, beliau juga yang paling bijak dan berkebolehan. Atas merit, dia sepatutnya dilantik bertahun-tahun sebelumnya. Tetapi Tun Arifin Zakaria dan Tun Raus dilantik sebagai Ketua Hakim Negara…Halaman 338

Saya terkejut gembira semasa perbincangan saya dengan Perdana Menteri mengenai pengganti Ketua Hakim Negara Raus, apabila beliau menyebut Tan Sri Richard Malanjum. Tun telah mendengar perkara yang baik tentang Richard Malanjum. Kami juga bersetuju dengan tiga pelantikan lain yang disebabkan oleh persaraan Raus dan Zulkefli. Tan Sri Dato’ Sri Ahmad Maarop dinaikkan pangkat daripada Hakim Besar Malaya kepada Presiden Mahkamah Rayuan, Tan Sri Zaharah Ibrahim menjadi Hakim Besar Malaya dan Tan Sri David Wong Dak Wah, Hakim Besar Sabah dan Sarawak. Halaman 338.

Perdana Menteri dan saya berbincang untuk mengisi empat jawatan itu kerana semua penyandang akan bersara dalam tempoh setahun antara satu sama lain. Mahkamah tertinggi secara semula jadi akan menjadi punca pelantikan tersebut….Kekananan tidak relevan. Kriteria kami adalah integriti, kecekapan, kelakuan, kebebasan dan rekod prestasi yang terbukti dalam penghakiman bertulis…Halaman 342.

Dipersetujui hanya seorang calon yang memenuhi ujian: Hakim Tan Sri Tengku Maimun Tuan Mat. Saya berkongsi dengan Perdana Menteri pengalaman saya ketika hadir di hadapan beliau sebagai pesuruhjaya kehakiman dan hakim Mahkamah Tinggi, dan seterusnya, di Mahkamah Rayuan dan Mahkamah Persekutuan. Hakim Rohana Yusuf adalah calon yang menonjol untuk Presiden Mahkamah Rayuan. Hakim Dato’ Abang Iskandar Abang Hashim pada dasarnya adalah satu-satunya pencabar jawatan Ketua Hakim Sabah dan Sarawak. Hakim Tan Sri Dato’ Sri Azahar Mohamed dipilih sebagai Hakim Besar Malaya. Tun gembira kerana dua lantikan paling kanan adalah wanita, sambil berseloroh berkata PAS tidak akan membantah… Akhirnya, dipersetujui bahawa keempat-empat nama itu akan dikemukakan bersama oleh Tun ke Majlis Raja-Raja, walaupun pelantikan mereka akan berperingkat-peringkat. … Halaman 342.

…Majlis Raja-raja meluluskan pemilihan Perdana Menteri…Halaman 342.

…Saya membuat kunjungan hormat kepada Ketua Hakim Negara Tengku Maimun tidak lama kemudian. Dia menyambut saya dengan mesra di dalam biliknya yang luas di Istana Kehakiman di Putrajaya. Saya menunjukkan nama pilihan Perdana Menteri untuk tiga nama lain. Dia gembira dengan setiap daripada mereka, mengatakan bahawa dia boleh bekerja dengan mereka, dan bahawa mereka boleh bekerja bersama-sama sebagai pasukan yang berkesan.” Halaman 343. (Terjemahan saya).

Mengenai pelantikan Tun Richard Malanjum, adakah SPK mengadakan mesyuarat? Siapakah yang mempengerusikan mesyuarat itu? Bagaimana beliau satu-satunya calon? Siapakah yang menentukannya? TS Tommy Thomas?

Daripada apa yang diceritanya, nampaknya beliau sendiri yang memilih nama-nama calon-calon empat jawatan tertinggi itu dan membawanya kepada PM, berbincang dengannya, mendapat persetujuannya, menghantar nama-nama itu ke MRR, mendapat persetujuannya dan menasihat YDPA untuk membuat pelantikan. Dalam kata-kata lain, beliaulah “King maker-nya”.

Di sini, TS Tommy Thomas telah bertindak di luar bidang kuasanya. Sebenarnya Peguam Negara tidak mempunyai peranan dalam pelantikan hahim-hakim. Yang mempunyai peranan untuk memilih calon-calon hakim, termasuk empat jawatan yang tertinggi itu dan mengemukakannya kepada Perdana Menteri ialah SPK yang Peguam Negara tidak pun menjadi ahli.

Ingat kembali, Akta 695 menyebut apabila SPK menerima permohonan (semestinya daripada calon-calon itu sendiri), SPK akan bermesyuarat. Adakah keempat-empat nama tersebut memohon untuk jawatan-jawatan itu? Adakah mesyuarat diadakan? Siapakah yang mempengerusikan mesyuarat itu? Tun Richard Malanjum telah bersara. PMR, HB(M), HB(SS) dan Hakim-Hakim Mahkamah Persekutuan, paling kurang, sehingga kepada Tun Tengku Maimun, semuanya berkepentingan. Selain dari itu, masalah korum juga akan timbul. Jika SPK bermesyuarat untuk memilih calon-calon berkenaan, bagaimana masalah-masalah itu diatasi? Nampaknya semua procedure yang ditetapkan oleh Akta 695 telah diketepi atau dilanggar oleh Peguam Negara.

Mengenai pemilihan Tun Tengku Maimun sebagai KHN, orang ramai mungkin tidak tahu bahawa, pada masa itu, Tun Tengku Maimun adalah seorang Hakim Mahkamah Persekutuan yang junior.

Mengenai pelantikan Pesuruhjaya Kehakiman (PK), Hakim-Hakim Mahkamah Tinggi, Hakim-Hakim Mahkamah Rayuan dan Hakim-Hakim Mahkamah Persekutuan, selepas diadakan Akta 695, setakat saya menjadi ahli SPK (2009 hinggga 2012) saya boleh katakan tidak ada campur tangan politik.

Kesimpulan

Kita telah melihat, semasa Tunku Abdul Rahman, Tun Abdul Razak dan Tun Hussein Onn menjadi PM, boleh dikatakan tidak ada campur tangan politik dalam pelantikan dan kenaikan pangkat hakim-hakim. Kekananan dihormati.

Segala-galanya berubah apabila Tun Dr. Mahathir menjadi PM. Beliau melakukannya sepanjang tempoh beliau menjadi PM dan mengulanginya apabila beliau menjadi PM bagi kali kedua, sebagai PM Kerajaan PH.

Ditekan oleh UMNO dan percayakan maklumat palsu, Tun Abdullah Badawi cuba menghalang saya daripada menjadi KHN, tetapi akhirnya beliau mengalah.

DS Najib menyambung perkhidmatan Tun Md Raus sebagai KHN dan TS Zulkefli Ahmad Makinuddin sebagai PMR dengan cara yang boleh dipersoalkan memberi alasan kepada Tun Dr. Mahathir memaksa mereka melatak jawatan.

Akta 695 tidak menyebut kekananan sebagai salah satu faktor yang dikehendaki diambil kira dalam kenaikan pangkat hakim. Yang disebut ialah:

“(a) integriti, kompetensi dan pengalaman;

(b) objektif, tidak berat sebelah, adil dan peribadi moral yang baik;

(c) ketegasan, kebolehan membuat penghakiman tepat pada masanya dan
kemahiran yang baik dalam penulisan undang-undang;

(d) kerajinan dan kebolehan untuk menguruskan kes dengan baik; dan

(e) kesihatan fizikal dan mental.”

Sebagai seorang bekas ahli SPK saya katakan, dibantu oleh laporan yang disediakan oleh SPK, ahli-ahli SPK lebih tahu semua perkara ini pada calon-calon itu daripada seorang Peguam Negara yang baru dilantik dari kalangan peguam swasta. Biar apa pun tugas menilai calon-calon itu diberi kapada ahli-ahli SPK oleh Akta 695.

Daripada apa yang kita lihat, ahli-ahli politik memilih berdasarkan satu faktor, sama ada dia “orang kita” atau tidak.

Alasan itu adalah bercanggah dengan kriteria yang diperuntukkan oleh seksyen 12 dan tanggungjawab PM untuk “mendukung kebebasan berterusan badan kehakiman” yang diperuntukkan oleh seksyen 2.

Kita juga dapat perhatikan modus operandi ahli politik memilih hakim ke jawatan tertinggi itu. Pilih seorang yang junior, yang “boleh bekerja” dengannya yang mempunyai tempoh yang agak panjang, sebelum bersara. Dia akan merasa terhutang budi kepada orang yang melantiknya dan tidak akan “membuat masalah” sepanjang satu tempoh kerajaannya. Soalannya ialah sama ada ia akan memberi kesan negatif kepada kebebasan KHN dan Badan Kehakiman dan tanggungjawab PM “untuk mendukung kebebasan berterusan badan kehakiman”.

Saya hujahkan, khususnya untuk kenaikan pangkat ke jawatan KHN, faktor kekananan hendaklan diambil kira. Baiknya faktor kekanan diambil kira ialah, ia akan mengelak perbuatan lobi-melobi dan usaha menjatuhkan imej hakim yang lebih kanan.

Di India, Perlembagaannya memperuntukkan bahawa pelantikan Hakim Besar mengikut kekananan. Tetapi, cara itu pun ada kelemahannya. Akibat peruntukan Perlembagaan Itu, ada Hakim Besar-nya yang yang menjawat jawatan itu selama 17 hari dan oleh sebab dia bercuti sebelum persaraan, dia tidak masuk ke Pejabat Hakim Besar walau sehari pun!

Saya berpendapat sistem kita yang ada sekarang sudah baik. Kita hanya perlu meminda Akta 695 untuk menambah kekananan sebagai salah satu kriteria yang patut diambil kira melainkan dalam keadaan terkecuali (exceptional), bagi pelantikan KHN. Yang penting ialah pemimpin-pemimpin politik hendaklah mematuhi akta itu.

Di halaman 338, TS Tommy Thomas dengan bangganya menulis, “Oleh itu, dalam masa kira-kira dua bulan PRU 14, empat ketua badan kehakiman baru dilantik, dan dilantik oleh pentadbiran Tun.”

Tetapi itu juga boleh dilihat sebagai menunjukkan betapa seriusnya campur tangan pentadbiran Tun Dr Mahathir dalam pelantikan hakim. Apa yang dilakukan oleh satu pentadbiran akan diulangi oleh satu pentadbiran lain apabila berlaku perubahan kerajaan kerana masing-masing mahu orangnya sendiri. Sekarang pun sudah ada pemimpin-pemimpin UMNO yang bercakap mengenainya. Maka, akan berterusanlah campur tangan Eksekutif dalam Badan Kehakiman!

05 10 2022


3 dalang sindiket dadah bergelar Tan Sri, Datuk dikenal pasti

BANGI, 16 Rejab 1442H, Ahad – Tiga individu – bergelar Tan Sri dan Datuk – disyaki dalang utama kartel dadah di negara ini.

Siasatan awal polis mendapati mereka berselindung di sebalik aktiviti perniagaan sah seperti perhotelan, perkapalan, pengangkutan dan besi bagi mengelak kegiatan itu dihidu pihak berkuasa.

Pengarah Jabatan Siasatan Jenayah Narkotik (JSJN) Bukit Aman, Datuk Razarudin Husain berkata, aktiviti perniagaan yang dimiliki individu berusia 45 tahun dan ke atas itu sebenarnya hanya alasan untuk mengaburi kegiatan utama iaitu pengedaran kokain ke luar negara.

Katanya, mereka juga tidak menggunakan langsung khidmat kakitangan yang terbabit dalam perniagaan yang sah untuk kegiatan pengedaran dan penyeludupan dadah bagi mengelak maklumat bocor.

Tambahnya, individu bergelar Tan Sri dan Datuk itu mempunyai kakitangan lain untuk melaksanakan perniagaan dadah mereka dari proses membawa masuk dadah menggunakan perairan negara, penyimpanan sehinggalah pengedaran ke luar negara.

“Tindakan JSJN Bukit Aman, pada masa ini adalah mengumpulkan maklumat dan bukti kukuh daripada ahli-ahli sindiket pengedaran dadah tempatan yang sudah diberkas sebelum ini sebelum melakukan tindakan lanjut termasuk tangkapan ke atas Tan Sri dan Datuk terbabit.

“Malah kita juga sudah menahan beberapa ‘anak buahnya’ melalui beberapa kejayaan operasi sebelum ini yang membabitkan peringkat Bukit Aman, kontinjen dan Ibu Pejabat Polis Daerah (IPD) di seluruh negara,” katanya seperti dilapor media tempatan, hari ini.

Dalam pada itu, Razarudin berkata, adalah amat penting bagi polis mengumpulkan bukti kukuh lebih banyak sebelum tangkapan dilaksanakan bagi memastikan ketiga-tiga dalang utama ini tidak terlepas menerima hukuman sewajarnya.

Katanya, risikan awal mendapati orang-orang bawahan atau suruhan kepada tiga individu itu akan menguruskan penghantaran dadah ke Indonesia, Taiwan, Hong Kong dan Australia menggunakan kargo udara dan khidmat perkapalan.

“Kes rampasan 12 tan kokain bernilai RM2.4 bilion yang disembunyikan dalam arang batu serta menjadi sejarah rampasan terbesar dadah dalam negara di Terminal Kargo Utara Butterworth, Pulau Pinang, pada 10 September 2019 dipercayai turut mempunyai kaitan dengan Tan Sri dan Datuk terbabit,” katanya.

Semalam, Ketua Polis Negara, Tan Sri Abdul Hamid Bador mendedahkan Polis Diraja Malaysia (PDRM) mengenal pasti dalang utama sindiket penyeludupan dadah di negara ini yang berselindung di sebalik status Tan Sri dan Datuk.

Katanya, beliau akan memastikan individu berstatus Tan Sri dan Datuk itu dipenjarakan atau dikenakan tindakan di bawah Akta Pencegahan Jenayah (POCA) sebaik pembabitan mereka dapat dibuktikan oleh JSJN.


KKM siasat dakwaan suntikan vaksin kosong

LARUT, 28 Zulkaedah 1442H, Jumaat – Kementerian Kesihatan (KKM) sedang menyiasat dakwaan seorang individu mengenai disuntik dengan picagari kosong ketika mendapatkan vaksin COVID-19 di sebuah hospital seperti dilaporkan baru-baru ini, kata Timbalan Menteri Kesihatan Datuk Dr Noor Azmi Ghazali.

Beliau berkata pihaknya memandang serius dakwaan tersebut dan siasatan secara mendalam perlu dijalankan kerana isu atau masalah berkaitan pemberian vaksin bukan perkara yang boleh diambil mudah ketika ini.

“Ini bukan masa untuk melawak, saya amat tidak setuju dan sangat kesal dengan berita buruk ini. Selain kita risau peningkatan dan penularan kes COVID-19, kita juga risau penularan berita palsu. Kita kena tabayyun. Saya ada terima perkara yang ditularkan itu,” katanya dalam sidang media selepas melawat Pusat Pemberian Vaksin (PPV) Selama hari ini.

Beliau berkata demikian sebagai mengulas satu laporan polis tular dalam media sosial Rabu lepas membabitkan seorang lelaki mendakwa disuntik dengan picagari kosong ketika hadir mendapatkan vaksin di sebuah hospital di Banting, Selangor.

Menurut laporan itu, lelaki terbabit merakam video proses suntikan dan apabila melihat semula rakaman berkenaan, dia mendapati tiada cecair vaksin di dalam picagari, malah jarum suntikan tidak ditekan.

Ditanya mengenai dakwaan kejadian itu mungkin berlaku ekoran petugas keletihan, Dr Noor Azmi berkata perkara itu tidak boleh berlaku kerana terdapat dua atau tiga orang petugas KKM yang membuat pemeriksaan sewaktu proses pemberian vaksin hingga selesai. – Bernama


PAU2023: Tak wajib pun jemput wakil parti lain

BANGI, 15 Zulkaedah 1444H, Ahad – Datuk Seri Mohamed Khaled Nordin menganggap keputusan Pemuda UMNO tidak menjemput wakil parti lain dalam Kerajaan Perpaduan menghadiri persidangan pergerakan itu minggu hadapan bukan satu kesalahan.

Ini kerana bukan menjadi satu perkara wajib untuk menjemput pihak lain ke perhimpunan sayap kerana undangan mengenainya telahpun dibuat di peringkat pusat, kata Naib Presiden UMNO itu.

“Ia bukan satu kesalahan, tak jadi masalah. Bukannya wajib pun (jemput wakil parti dalam Kerajaan Perpaduan hadir persidangan Pemuda UMNO) sebab perhimpunan agung peringkat UMNO Malaysia sudah jemput, jadi saya rasa tidak perlu,” katanya seperti dipetik media tempatan, hari ini.

Sebelum ini, Ketua Pemuda UMNO, Dr Muhamad Akmal Saleh berkata, pergerakan itu tidak menjemput wakil mana-mana parti dalam Kerajaan Perpaduan hadir perhimpunan sayap berkenaan sempena Perhimpunan Agung UMNO (PAU) 2023.

Menurutnya, keputusan itu diambil secara sebulat suara menerusi undian oleh semua barisan EXCO dan Ketua Pemuda UMNO negeri.

Jelasnya, sesi persidangan sayap pemuda parti yang akan berlangsung minggu hadapan akan menjadi pentas bagi ahli pemuda untuk meluahkan perasaan yang terbuku di hati selain ia adalah ruang untuk pihaknya memberikan penjelasan.


Lelaki maut terkena renjatan elektrik dalam lurang

SHAH ALAM, 7 Syawal 1444H, Jumaat – Seorang lelaki maut akibat terkena renjatan elektrik di dalam lurang di susur keluar Laguna Park Pulau Indah dekat sini, petang semalam.

Pengarah Jabatan Bomba dan Penyelamat Malaysia (JBPM) Selangor, Morni Mamat berkata, pihaknya menerima panggilan pukul 4.04 petang dan tiba 10 minit kemudian di lokasi kejadian.

Beliau berkata, bagaimanapun, pasukan penyelamat perlu menunggu bantuan daripada pihak Tenaga Nasional Bhd (TNB) kerana masih ada arus elektrik di dalam lurang itu.

“Pada pukul 11.45 malam, pihak TNB telah menutup arus elektrik berkuasa 33 kilovolt (KV) dan mangsa telah berjaya dikeluarkan oleh pihak bomba dengan bantuan daripada kontraktor TNB yang menggunakan jentera backhoe pada 12.15 tengah malam,” katanya dalam kenyataan.

Beliau berkata, mayat mangsa berusia 30-an itu kemudian diserahkan kepada pihak polis untuk tindakan selanjutnya.- Bernama


PM, Presiden UMNO sehaluan hadapi PRU15

KUALA LUMPUR, 8 Rabiulawal 1444H, Rabu – Perdana Menteri Datuk Seri Ismail Sabri Yaakob dan Presiden UMNO Datuk Seri Dr Ahmad Zahid Hamidi menunjukkan mereka berdua berada di dalam satu barisan yang sama untuk berhadapan dengan Pilihan Raya Umum ke-15 (PRU15), kata Bendahari Agung Barisan Nasional (BN) Datuk Seri Hishammuddin Tun Hussein.

Hishammuddin yang juga Menteri Kanan Pertahanan berkata pimpinan parti dan pemimpin-pemimpin parti di dalam kerajaan perlu merapatkan barisan saf serta menjaga kawasan masing-masing bagi mengukuhkan kedudukan parti di peringkat akar umbi.

“Siapa sahaja yang bakal dicalonkan oleh parti nanti, mereka perlu berkerja bersungguh-sungguh untuk memastikan kemenangan berpihak kepada BN,” katanya pada sidang media selepas menyaksikan demonstrasi keupayaan kesiagaan Pasukan Khas Pertahanan di Lapang Sasar Menembak Praktikal, Kem Sungai Besi di sini hari ini.

Hishammuddin turut memberi bayangan akan kekal bertanding dan mempertahankan kerusi di Parlimen Sembrong yang dimenanginya sejak 2004.

“Insya-Allah saya akan bertanding di Sembrong, dan bagi kepimpinan Kementerian Pertahanan serta Angkatan Tentera Malaysia, seandainya Parlimen dibubarkan pada esok pun kita sudah bersedia,” katanya.

Setiausaha Agung UMNO Datuk Seri Ahmad Maslan baru-baru ini memaklumkan Majlis Tertinggi UMNO mahukan supaya Parlimen dibubarkan dalam masa terdekat bagi membolehkan PRU15 diadakan tahun ini dan Ismail Sabri akan mempersembahkan cadangan tarikh pembubaran kepada Yang di-Pertuan Agong selaras dengan Perkara 40 (1) Perlembagaan Persekutuan. – Bernama


Polis siasat ahli politik didakwa cabul ahli perniagaan wanita

KUALA LUMPUR, 7 Syaaban 1442H, Ahad – Polis sedang menyiasat dakwaan seorang ahli politik bergelar ‘Datuk’ mencabul ahli perniagaan wanita tahun lepas.

Ketua Polis Daerah Ampang Jaya ACP Mohamad Farouk Eshak berkata siasatan dibuat selepas pihaknya menerima laporan polis yang dibuat oleh mangsa berusia 48 tahun itu pada 16 Mac lepas.

“Mangsa mendakwa kejadian berlaku di rumah mangsa di Taman Bukit Melawati di sini sekitar bulan Julai atau Ogos tahun lepas dan lelaki berusia lingkungan 50-an itu merupakan rakan baik suami mangsa,” katanya dalam kenyataan hari ini.

Beliau berkata berdasarkan laporan polis yang dibuat, wanita itu mendakwa lelaki terbabit dan isterinya datang ke rumah mangsa serta bermalam di situ dan perbuatan berkenaan dilakukan ketika mangsa sedang tidur di ruang tamu.

“Ahli politik itu didakwa meninggalkan rumah tersebut bersama isterinya setelah menyedari mangsa sedar ketika perbuatan berkenaan dilakukan. Mangsa takut untuk membuat aduan polis selama ini kerana bimbang akan merosakkan hubungan dengan suspek selain tidak tahu apa yang perlu dibuat memandangkan suspek seorang ahli politik berpengaruh di sebuah negeri di pantai timur,” katanya. – Bernama


Gagal bayar denda, lelaki hina Islam dipenjara setahun

BANGI, 25 Zulhijjah 1443H, Isnin – Disebabkan gagal melunaskan bayaran denda RM10,000, seorang penganggur yang menghina agama Islam di media sosial terpaksa meringkuk di penjara lebih lama.

Hakim Mahkamah Sesyen, Mohd Zul Zakiqudin Zulkifli sebelum ini menjatuhkan hukuman penjara enam bulan dan denda RM10,000 selepas tertuduh, Syaidinar Abu Bakar, 36, mengaku bersalah dengan pertuduhan ke atasnya.

Tertuduh yang gagal membayar denda kemudian dikenakan hukuman tambahan enam bulan penjara menjadikan dia terpaksa di penjara selama setahun.

Mengikut pertuduhan, tertuduh menggunakan Facebook secara sedar dengan memuat naik rakaman video berdurasi empat minit 13 saat yang jelik sifatnya dengan niat menghina Islam.

Kesalahan tersebut dilakukan di Lot 532A Kampung Bagan Chekok, Pulau Chondong, di Machang.

Tertuduh didakwa mengikut Seksyen 233 (1) (a) Akta Komunikasi dan Multimedia 1998 dan boleh dihukum di bawah seksyen 233 (3) akta yang sama yang memperuntukkan hukuman denda tidak melebihi RM50,000 atau penjara tidak lebih satu tahun atau kedua-duanya.

Pada 17 Julai lalu, Polis Kelantan menahan seorang lelaki yang didakwa mempersenda dan menghina agama Islam serta Nabi Muhammad SAW menerusi hantaran video di media sosial.

Pemangku Ketua Polis Kelantan, Datuk Muhamad Zaki Harun berkata, serbuan dilakukan selepas pihaknya menerima laporan pada 9.15 pagi tadi berhubung seorang individu yang menghina agama Islam melalui satu klip video.

Pautan terdahulu;


Beringatlah, jangan ‘terkorban’ dek kerana COVID-19

KUALA LUMPUR, 8 Zulhijjah 1442H, Ahad – Ketua Pengarah Kesihatan, Tan Sri Dr Noor Hisham Abdullah menyeru masyarakat agar mengambil iktibar daripada kesilapan mengabaikan prosedur operasi standard (SOP) khususnya ketika sambutan perayaan lalu sehingga mencetuskan jangkitan COVID-19.

Beliau berkata, kesilapan itu tidak seharusnya berulang semasa sambutan Aidiladha yang akan diraikan pada 20 Julai ini.

“Masyarakat diingatkan bahawa larangan rentas daerah dan negeri masih lagi berkuat kuasa. Begitu juga larangan kunjung-mengunjung bagi menyambut perayaan.

“Jangan pula dalam keseronokan menyambut Hari Raya Korban menyebabkan kita sama-sama ‘terkorban’ dek kerana COVID-19,” menurutnya dalam kenyataan hari ini.

Sambil mengucapkan setinggi-tinggi terima kasih kepada semua penduduk Malaysia yang telah bersungguh-sungguh dalam mematuhi SOP yang digariskan dan terus kekal duduk di rumah, beliau mengakui masih ada segelintir individu tidak mematuhi SOP ditetapkan.

“Bagaimanapun, terdapat juga segelintir individu atau pihak yang tidak bertanggungjawab serta mementingkan diri yang cuai dalam mematuhi SOP serta menyebabkan penularan kes atau kejadian kluster dalam komuniti. Bak kata pepatah, kerana nila setitik rosak susu sebelanga,” katanya.

Dr Noor Hisham berkata, sejak bermulanya pelaksanaan penutupan penuh sektor sosial dan ekonomi pada 1 Jun lepas hingga semalam, sebanyak 267 kluster komuniti dilaporkan tercetus susulan sambutan perayaan lalu iaitu Aidilfitri dan Hari Gawai.

Beliau berkata, kluster terbabit tercetus berikutan aktiviti kunjung-mengunjung di kawasan kejiranan atau kampung, perjumpaan antara ahli keluarga dari rumah berlainan ketika perayaan serta majlis pengebumian.

“Daripada 267 kluster komuniti ini, sejumlah 17,106 kes positif telah dilaporkan Kementerian Kesihatan. Kes-Kes tersebut dikesan daripada 72,755 individu yang disaring (kadar positiviti 23.5 peratus) melalui Pengesana Kes Aktif yang dijalankan di lapangan oleh Pejabat Kesihatan Daerah secara berterusan,” katanya.

Dr Noor Hisham berkata, beberapa kluster komuniti yang dilaporkan itu turut melibatkan aktiviti rentas negeri.

Katanya negeri yang melaporkan jumlah kluster rentas negeri tertinggi sejak 1 Jun ialah Perak dengan lapan kluster (38.1 peratus) diikuti Terengganu (lima atau 23.8 peratus) serta Kelantan (tiga atau14.3 peratus). – Bernama


Pandu uji kereta: Sanusi serah kepada polis untuk siasat

ALOR SETAR, 25 Syawal 1442H, Ahad – Menteri Besar Kedah, Muhammad Sanusi Md Nor menyerahkan sepenuhnya kepada pihak polis untuk menyiasat dakwaan bahawa beliau memandu uji kenderaan di sebuah pusat jualan dan pameran kenderaan di Autocity Juru, Pulau Pinang, semalam.

Beliau bagaimanapun enggan mengulas lanjut isu itu.

“Tiada komen lanjut setakat ini, tunggu siasatan polis selesai,” katanya ringkas ketika dihubungi Bernama berhubung perkara itu hari ini.

Semalam, netizen kecoh susulan penularan beberapa gambar dan video memaparkan individu dipercayai Muhammad Sanusi memandu uji sebuah kenderaan, sedangkan negara kini berada di bawah sekatan pergerakan penuh dan pusat jualan serta pameran kenderaan antara sektor yang tidak dibenarkan beroperasi.

Ketua Polis Daerah Seberang Perai Tengah ACP Shafee Abd Samad sebelum ini berkata, polis akan menjalankan siasatan berhubung perkara itu dan akan memanggil semua yang terlibat termasuk Muhammad Sanusi.

Katanya, siasatan akan dilakukan mengikut Seksyen 269 Kanun Keseksaan dan Peraturan 17(1) Peraturan-peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) 2021. – Bernama


Kadar inflasi Jerman cecah paras tertinggi dalam 70 tahun

BERLIN, 3 Rabiulawal 1444H, Jumaat – Kadar inflasi tahunan Jerman mencecah paras tertinggi dalam tempoh 70 tahun, di tengah-tengah amaran bahawa kekurangan tenaga boleh menyebabkan kemelesetan berlanjutan.

Menurut statistik rasmi yang diterbitkan, semalam harga pengguna di Jerman meningkat 10.9 peratus pada tahun itu hingga September.

Data awal yang dikeluarkan pejabat perangkaan kerajaan, Destatis menunjukkan bacaan inflasi tertinggi sejak Disember 1951.

Destatis berkata, harga tenaga telah meningkat dengan ketara dan mempunyai kesan yang besar terhadap kadar inflasi yang tinggi.

Harga tenaga meningkat 43.9 peratus pada bulan September tahun ke tahun.

Harga makanan juga meningkat melebihi purata, mencatatkan kenaikan 18.7 peratus pada tahun ini.

Faktor lain yang mendorong inflasi lebih tinggi ialah masalah rantaian bekalan dan kenaikan harga yang ketara ketika pemulihan ekonomi, kata Destatis.

Pakar secara khusus mengaitkan kenaikan harga komoditi Jerman dengan tamatnya langkah kerajaan sementara untuk melindungi isi rumah dan perniagaan daripada kesan harga tenaga yang lebih tinggi.

Harga tenaga melambung tinggi berikutan keputusan Russia memotong bekalan gas ke Eropah selepas negara itu mengenakan sekatan ke atas Moscow berhubung operasi ketenteraan khasnya di Ukraine. – Agensi


Anwar, jangan lupa ‘bebas’ sebelum ini pun kerana pengampunan diraja

BANGI, 15 Ramadan 1442H, Selasa – Ketua Pembangkang, Datuk Seri Anwar Ibrahim silap sekiranya menganggap tindakan mempertahankan aktivis, Fahmi Reza atas kebebasan bersuara dan berekspresi dapat memanjangkan hayat politiknya.

Sebagai seorang ahli politik Melayu, Presiden PKR itu tidak seharusnya meniru perbuatan pemimpin DAP yang menyokong karya Fahmi yang berbaur penghinaan ke atas Raja Permaisuri Agong, Tunku Hajah Maimunah Iskandariah.

Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni menegaskan, sentimen antiinstitusi Raja yang ada pada DAP tidak perlu untuk dimiliki sama oleh pemimpin politik Melayu.

“Jika Anwar beranggapan kenyataannya itu akan memanjangkan hayat politiknya, bacaannya itu silap.

“Ahli politik Melayu yang ingin terus mendapat sokongan rakyat terutamanya Melayu hendaklah sentiasa dilihat bersama dalam mempertahankan institusi Raja.

“Bahkan Anwar juga sepatutnya tidak lupa bahawa dia bebas pada hari ini adalah disebabkan pengampunan diraja yang diperolehinya,” katanya dalam satu kenyataan.

Ustaz Fauzi turut menegaskan bahawa karya Fahmi dengan gambar Permaisuri Agong dan tulisan ‘This Is Dengki Ke’, bukanlah satu karya biasa yang patut dibenarkan atas nama kebebasan bersuara atau kreativiti kesenian.

“Ia jelas satu bentuk ‘menganjing’ institusi Raja dengan cara yang halus,” katanya.

Terdahulu, Fahmi atau nama sebenarnya Fahmi Reza Mohd Zarin ditahan polis – sudah dibebaskan – dipercayai bagi membantu siasatan kes menghina Raja Permaisuri Agong.

Penahanan itu susulan tindakan pereka grafik tersebut membuat hantaran menggunakan gambar Tunku Azizah dengan kapsyen ‘This is dengki ke?’ di Facebook yang dibuat sebagai gambar latar dalam aplikasi Spotify.

Bagaimanapun, beberapa pemimpin DAP dilihat secara terbuka mahu Fahmi dilepaskan kerana mendakwa satira politik dan seni bukan satu jenayah.


Tak perlu PRK DUN Gurun kerana tempoh penggal hampir tamat

BANGI, 23 Jamadilawal 1444H, Ahad – Pilihan Raya Kecil (PRK) Dewan Undangan Negeri (DUN) Gurun tidak perlu diadakan memandangkan tempoh pengosongan kerusi itu terlalu hampir dengan pengakhiran penggal.

Speaker DUN Kedah, Datuk Juhari Bulat berkata, mengikut perundangan sedia ada, PRK hanya perlu diadakan sekiranya pengosongan jawatan itu dibuat dalam tempoh dua tahun sebelum tempoh penggal berakhir.

“Namun disebabkan tempoh sangat singkat iaitu kira-kira hanya tujuh bulan sahaja lagi sebelum penggal berakhir, ini bermakna tidak perlu lagi PRK.

“Kerusi  Gurun itu akan dibiarkan kosong dalam sidang DUN akan datang,” katanya seperti dipetik portal tempatan, hari ini.

Terdahulu, Ketua Pembangkang DUN Kedah, Datuk Johari Abdul mengumumkan keputusan mengosongkan kerusi DUN Gurun yang dimenanginya pada Pilihan Raya Umum Ke-14 (PRU14) lalu, berkuat kuasa serta merta.

Bagaimanapun, beliau tidak menjelaskan secara terperinci faktor pengunduran itu, namun sebelum ini nama Johari disebut-sebut antara calon bagi jawatan Speaker Parlimen yang mengadakan sidang majlis mesyuarat penggal pertama pertama persidangan Dewan Rakyat pasca PRU15 pada 19 November ini.

Mengulas lanjut, Juhari berkata, ADUN pembangkang perlu mengadakan mesyuarat bagi menentukan individu yang akan menggantikan Johari selaku ketua pembangkang.

“Itu terpulang kepada mereka untuk membuat keputusan siapa yang layak dan gantikan tempat tersebut namun perlu maklumkan keputusan tersebut secara rasmi kepada saya,” katanya.

Johari menjadi ADUN Gurun sejak 2018 selepas menewaskan tiga calon lain dengan majoriti 4,207 undi pada Pilihan Raya Umum Ke-14 (PRU14).

Pautan berkaitan:


Ahli UMNO dijangka beri sokongan pada Annuar Musa dalam PAS

Oleh Zuhayati Yazid

BANGI, 22 Zulkaedah 1444H, Ahad – Pengesahan penyertaan Pengerusi Muafakat Nasional (MN), Tan Sri Annuar Musa dalam PAS dijangka mengukuhkan lagi kedudukan parti itu sekali gus menarik lebih ramai sokongan terutama daripada ahli UMNO sendiri.

Presiden Pertubuhan Gerakan Qiam (QIAM), Datuk Sirajuddin Salleh yakin pengalaman luas Annuar dalam arena politik bukan sahaja mampu memberi lonjakan baharu dalam Pilihan Raya Negeri (PRN) nanti tetapi boleh mengubah imej parti itu sendiri.

“Pengumuman Annuar Musa menyertai PAS sangat dialu-alukan kerana beliau bukan sahaja tokoh politik yang disegani, malah turut memiliki pengalaman luas yang diyakini mampu mengukuhkan kedudukan PAS yang kini semakin diterima ramai.

“Ia juga memberikan imej baharu kepada PAS yang selama ini dianggap hak milik orang beragama atau ‘pak lebai’ sahaja.

“Namun kehadiran Annuar akan mengubah persepsi berkenaan dan tak mustahil kekuatan itu akan mengubah dan mencetuskan gelombang penyatuan ummah yang diasaskan Annuar sehingga boleh membawa kebangkitan ummah,” katanya ketika dihubungi Ismaweb.net, hari ini.

Beliau berkata demikian sebagai mengulas pengesahan bekas Ahli Parlimen Ketereh itu sebagai ahli PAS yang diumumkan oleh Setiausaha Agung PAS, Datuk Seri Takiyuddin Hassan, semalam.

Takiyuddin memaklumkan, PAS bersedia meletakkan bekas Setiausaha Agung Barisan Nasional (BN) itu sebagai calon dalam PRN nanti berikutan ketokohan Annuar yang disegani ramai.

Mengulas lanjut, Sirajuddin berkata, penghijrahan Annuar juga dijangka akan disokong lebih ramai ahli UMNO yang lain berikutan kecewa dengan janji-janji sebelum ini yang tidak akan bekerjasama dengan DAP.

“Namun sayang sekali janji itu tidak ditunai menyebabkan ahli-ahli UMNO kecewa dan tak mustahil akan mengikut jejak Annuar untuk bersama dengan PAS yang dilihat semakin relevan dan mampu membela nasib orang Melayu kini,” katanya.

Sirajuddin berkata,  bekas Perdana Menteri kedua, Tun Razak Hussein sebelum ini pernah tular mengeluarkan kenyataan menyatakan seandainya UMNO tidak mampu membela nasib orang Melayu lagi, PAS adalah pilihan terbaik kepada orang Melayu.

“Kini semua yang dinyatakan bekas Perdana Menteri itu terbukti dan Annuar membuktikan keputusan yang dibuat tepat apabila beralih arah kepada gabungan Perikatan Nasional (PN) yang semakin mendapat sambutan,” katanya.

Malah, ia turut membuktikan beliau tokoh politik yang sejati apabila berani untuk berjuang demi mengangkat dan membela orang Melayu dengan perjuangan melalui PAS.


Pegawai polis Jordan terbunuh pertempuran dengan penunjuk perasaan

AMMAN, 21 Jamadilawal 1444H, Jumaat – Seorang pegawai kanan polis Jordan terbunuh pada Khamis ketika pertempuran dengan penunjuk perasaan di bandar selatan Maan susulan bantahan terhadap harga bahan api yang tinggi.

Menurut sumber polis, pegawai itu maut selepas ditembak oleh penyerang yang tidak dikenali ketika pertempuran di kawasan Husseiniya di Maan.

Empat anggota polis lain cedera, katanya.

Terdahulu, penunjuk perasaan bertempur dengan polis di beberapa kawasan kejiranan miskin di bandar itu dan di bandar perindustrian yang padat penduduk Zarqa, timur laut ibu kota Amman, kata saksi.

Katanya, puluhan golongan muda turut mengadakan protes di kawasan kejiranan Tafiyla di ibu negara.

Ketegangan semakin memuncak di Maan dan beberapa bandar di selatan Jordan selepas beberapa hari mogok secara sporadik oleh pemandu lori sebagai protes terhadap harga bahan api yang tinggi.

Kedai-kedai di Maan dan beberapa bandar wilayah Jordan yang lain ditutup pada Rabu sebagai solidariti dengan tuntutan kerajaan mengurangkan harga diesel yang dipersalahkan pemandu lori kerana kerugian yang semakin meningkat.

Beberapa aktivis telah mengancam untuk mengadakan protes jalanan di bandar-bandar wilayah pada Jumaat.

Kemarahan terhadap pihak berkuasa ekoran taraf hidup yang semakin teruk, rasuah dan harga bahan api yang tinggi pada masa lalu mencetuskan kekacauan awam di Jordan. – Agensi


Lebih 1.3 juta kanak-kanak Malaysia terima vaksin COVID-19

KUALA LUMPUR, 28 Syaaban 1443H, Khamis – Sebanyak 1,323,892 kanak-kanak berusia lima hingga 11 tahun atau 37.3 peratus populasi itu di Malaysia telah menerima dos pertama vaksin COVID-19 menerusi Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan data menerusi laman web COVIDNOW, bagi remaja berusia 12 hingga 17 tahun, sejumlah 2,851,056 individu atau 91.6 peratus daripada kumpulan itu telah melengkapkan vaksinasi mereka manakala 2,947,622 atau 94.7 peratus menerima sekurang-kurangnya satu dos vaksin.

Sejumlah 15,758,429 individu atau 67 peratus populasi dewasa pula telah menerima dos penggalak dan 22,952,209 atau 97.6 peratus lengkap vaksinasi manakala 23,228,125 atau 98.8 peratus telah menerima sekurang-kurangnya satu dos vaksin.

Sebanyak 51,867 dos vaksin telah diberikan semalam melibatkan 4,949 suntikan pertama, 1,438 suntikan lengkap dan 45,480 suntikan dos penggalak menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) meningkat kepada 68,849,462 dos.

Sementara itu, menurut portal GitHub Kementerian Kesihatan, 33 kes kematian akibat COVID-19 direkodkan semalam dengan Johor merekodkan kematian tertinggi sebanyak 12 kes diikuti Kuala Lumpur dan Perak empat kes manakala Sarawak dan Pahang pula masing-masing mencatatkan tiga kes.

Selain itu, Pulau Pinang dan Selangor merekodkan dua kes manakala masing-masing satu kes di Sabah, Kelantan dan Negeri Sembilan.-  Bernama


GTA mahu ganti fungsi UMNO bela orang Melayu

BANGI, 28 Rabiulawal 1444H, Selasa – Gerakan Tanah Air (GTA) mampu memulihkan negara dan memajukan orang Melayu seperti mana dilakukan UMNO dahulu sekiranya menjadi kerajaan pemerintah.

Bahkan, gerakan itu sedia memberikan komitmen dalam mengatasi masalah kemiskinan yang melemahkan orang Melayu sehingga tanah air ini terpaksa dijual.

Pengerusi Penaja GTA, Tun Dr Mahathir Mohamad berkata, tumpuan gerakan itu bukanlah untuk mendapat tempat demi kepentingan sendiri, sebaliknya bagi memulihkan politik, ekonomi serta kewangan negara.

“GTA terdiri dari orang Melayu yang rata-rata miskin dan bermasalah. Hanya orang Melayu sahaja yang faham apa yang dihadapi oleh orang Melayu.

“Dahulu orang Melayu dilindungi oleh kerajaan-kerajaan yang didominasi oleh orang Melayu, iaitu UMNO.

“Tetapi UMNO di bawah Najib sudah ubah perjuangan UMNO dari melindungi dan memajukan orang Melayu kepada memperkayakan diri pemimpin UMNO,” katanya dalam kenyataan, hari ini.

Atas dasar itu, Dr Mahathir berkata, GTA ditubuhkan untuk melindungi dan memaju orang Melayu dan kembali berfungsi seperti perjuangan asal UMNO dahulu.

Bagaimanapun, beliau menjelaskan bahawa GTA tidak akan bertanding atas kapasiti gerakan itu untuk menghadapi Pilihan Raya Umum Ke-15 (PRU15) berikutan penubuhannya masih belum diluluskan kerajaan.

“GTA menggunakan parti Pejuang dalam PRU15 ini kerana kerajaan melulus pendaftaran GTA.

“Tetapi Pejuang seperti juga GTA adalah Gerakan Rakyat Melayu yang prihatin akan masalah orang Melayu yang tidak dipedulikan oleh UMNO,” katanya.

Sehubungan itu, Dr Mahathir menyeru rakyat untuk mengundi Pejuang yang mewakili GTA pada PRU15 nanti, demi memelihara masa depan orang Melayu dan menentukan bangsa itu mendapat bahagian dalam negara berbilang kaum.

GTA membabitkan kerjasama antara PEJUANG, Parti Bumiputera Perkasa Malaysia (PUTRA), Barisan Jemaah Islamiah Se-Malaysia (BERJASA) dan Parti Ikatan India Muslim Nasional (IMAN).

Selain empat parti itu, gerakan berkenaan turut dianggotai barisan NGO Melayu-Islam dan individu perseorangan seperti Gagasan Bangsa.


Zahid ajak abaikan kenyataan provokatif Tun M

PUTRAJAYA, 15 Zulhijjah 1444H, Selasa – Tun Dr Mahathir Mohamad sememangnya mempunyai kebolehan mengeluarkan kenyataan provokatif tetapi ia sepatutnya tidak dijawab, kata Datuk Seri Ahmad Zahid Hamidi.

“Sebaik-baiknya kita tidak bertindak balas. Yang penting saya tidak (bertindak) terhadap provokasi beliau,” kata Timbalan Perdana Menteri pada Selasa.

Ditanya sama ada bekas perdana menteri itu sengaja membangkitkan isu panas ketika enam pilihan raya negeri (PRN) semakin hampir, Ahmad Zahid berkata, beliau tidak terkejut jika itu berlaku.

“Itu mungkin pemikirannya. Dia nampaknya ada template untuk memprovokasi orang lain dan menimbulkan isu provokasi,” katanya.

Timbalan Perdana Menteri berkata demikian selepas ditanya mengenai kenyataan Dr Mahathir mengenai amalan mempromosikan negara berbilang bangsa bertentangan dengan Perlembagaan Persekutuan.

Dr Mahathir berhujah bahawa ini kerana Perlembagaan Persekutuan tidak pernah menyebut bahawa Malaysia adalah sebuah negara berbilang kaum.

“Sebaliknya, Perlembagaan menekankan Malaysia Melayu,” kata Dr Mahathir.


Selangor dijangka beralih ke fasa 2 PPN pada Ogos atau September

SEPANG, 28 Zulkaedah 1442H, Jumaat – Menteri Besar Selangor, Datuk Seri Amirudin Shari menjangkakan negeri ini dapat beralih ke fasa dua Pelan Pemulihan Negara (PPN) menjelang Ogos atau September ini.

Beliau berkata, perkara itu dapat berlaku jika beberapa penanda aras yang ditetapkan sebelum proses peralihan ke fasa seterusnya telah dicapai.

Antara penanda aras itu adalah kadar kes baharu, kadar vaksinasi dan keadaan sistem kesihatan di negeri ini.

“Kalau dua minggu kita berjaya lengkapkan vaksinasi untuk kawasan Perintah Kawalan Pergerakan Diperketatkan (PKPD) di Selangor, menjelang Ogos atau September kita mungkin dapat beralih ke fasa kedua atau ketiga.

“Dengan pelaksanaan Program Vaksin Selangor (SelVAX) dan komitmen daripada Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar, kita akan dapat tingkatkan proses vaksinasi selepas ini untuk beralih ke fasa seterusnya,” katanya.

Beliau berkata demikian ketika sidang media selepas mengadakan tinjauan di kawasan PKPD Bersasar Taman Murni, hari ini.

Mengulas lanjut, Amirudin berkata, pelaksanaan PKPD dan Perintah Kawalan Pergerakan (PKP) adalah bertujuan untuk menyelamatkan serta mempertahankan sistem kesihatan di negeri ini.

“Malah, keputusan hasil pelaksanaan PKPD juga bukannya dapat dilihat dalam tempoh tiga atau empat hari kerana ia ada kitarannya.

“Mungkin tiga minggu baharu kita akan lihat kesan PKPD dan PKP yang dilaksanakan ini,” katanya.


Kementerian Pembangunan Wanita patut lebih profesional

BANGI, 22 Safar 1444H, Ahad – Pemudi BERJASA menyelar video kontroversi mempromosi ‘Program Keusahawanan Wanita Bangkit’ yang dimuat naik Menteri Pembangunan Wanita, Keluarga dan Masyarakat, Datuk Seri Rina Harun di media sosialnya baru-baru ini.

Meskipun sudah diberi penjelasan, video itu  tetap dilihat tidak sensitif dan mengundang kepada pelbagai persepsi negatif terhadap golongan wanita.

Ketua Pemudi BERJASA, Azliza Rajiain berkata, video tersebut seolah-olah membawa mesej utama yang salah dan mempunyai elemen keganasan rumah tangga.

“Dialog spontan digunakan sangatlah tidak tepat bahkan boleh memberi pengaruh yang tidak baik kepada cara fikir anak bangsa kita.

“Pemudi BERJASA menggesa kementerian terbabit mengambil langkah penuh berhati-hati dalam meluluskan apa-apa bentuk penerbitan dan promosi supaya imej kementerian sebagai sistem sokongan asas.

“… dan yang paling diharapkan golongan rentan ini mendapat kepercayaan penuh untuk membawa isu-isu mereka ke hadapan,” katanya.

Mengulas lanjut, Azliza menegaskan bahawa kementerian itu sepatutnya perlu lebih profesional dalam memberikan motivasi kepada wanita.

Misalnya, membawa ikon-ikon wanita marhaen yang berjaya bangkit setelah badai yang melanda dalam mempromosikan inisiatif Wanita Bangkit.

“Pemilihan ikon, orang berpengaruh atau muka hadapan aktiviti agensi kerajaan juga perlulah disaring dan ditapis secara kritikal serta bertepatan dengan visi dan misi Kementerian Pembangunan Wanita, Keluarga dan Masyarakat.

“Kementerian jangan lupa peribahasa ‘ada kerak adalah nasi’,” katanya.

Dalam video klip yang dimuat naik Rina, pelakon Rosyam Nor tampil memberikan kata-kata yang dianggap sebagai memperlekehkan perempuan.

Rosyam berkata, wanita “sentiasa bangun lambat” dan bahawa “aku nak belasah kepala korang”, manakala Rina hanya tersenyum melihat gelagat pelakon itu.

Kesal dengan kandungan video itu, ramai pihak menyifatkan ia sebagai sesuatu yang memalukan dan tidak kurang juga menuntut agar Rina dilucutkan daripada jawatannya sebagai menteri.

Sebaliknya, Rosyam meminta supaya dilihat dari sudut positif iaitu untuk memberi semangat dan kesedaran supaya golongan wanita bangkit memajukan diri masing-masing.


Apa yang boleh diingat mengenai Asyura

1. ASYURA mengingatkan kita bahawa orang Islam mesti meneruskan perjuangan para Anbiya’ as menentang taghut. Simbol yang diangkat di hari Asyura adalah perjuangan Nabi Musa as menentang Firaun.

2. Asyura mengingatkan kita bahawa sekuat mana pun taghut, kuasa Allah tetap tidak ada bandingannya. Sentiasalah yakin bahawa Allah akan memberikan kemenangan kepada umat Islam yang lemah jika cukup syarat dan sampai masanya.

3. Asyura mengingatkan kita tentang kepalsuan Yahudi yang kononnya sayang kepada Nabi Musa as dengan berpuasa di hari Asyura tetapi memperlekeh dan menyelewengkan Taurat.

4. Asyura mengingatkan kita bahawa umat Islam perlu berbeza dengan Yahudi walaupun dengan hanya menambah puasa sunat sehari sebelumnya iaitu Tasuaa’.

5. Asyura mengingatkan kita bahawa puasa adalah ibadah agong yang disyariatkan ketika Islam kuat. Persyariatan puasa hanya di Madinah dan tidak ada di Mekah. Mengajar kita bahawa lagi kuat dan kukuh Islam lagi perlu kita tunduk kepada syariat Allah.

6. Asyura mengingatkan kita tentang kejelekan Syiah yang cuba memberi wajah baru kepada Asyura dengan mencipta hari kesedihan Karbala menggantikan hari kemenangan Nabi Musa as.

Selamat berpuasa.

Ustaz Muhammad Fauzi Asmuni
Presiden Ikatan Muslimin Malaysia (ISMA)


2 lelaki ditahan tawar gelaran ‘Datuk’ dari Istana Negara

KUALA LUMPUR, 23 Rejab 1443H, Jumaat – Polis menahan dua lelaki tempatan kerana disyaki terlibat sindiket menawarkan bantuan mendapatkan gelaran ‘Datuk’ dari Istana Negara dengan mengenakan bayaran sebanyak RM150,000.

Ketua Polis Daerah Brickfields, ACP Amihizam Abdul Shukor berkata, pihaknya menerima laporan daripada seorang lelaki iaitu pengarah di sebuah syarikat swasta berkenaan perkara itu.

“Mangsa telah diperkenalkan oleh kenalannya sorang lelaki dikenali dengan nama panggilan ‘Shahidi’ di Taman Tun Dr Ismail di sini.

“Semasa perjumpaan pada 26 Januari lepas, suspek telah menawarkan bantuan mendapatkan gelaran Datuk dari Istana Negara dengan harga tawaran sebanyak RM 150,000 kepada mangsa,” katanya dalam kenyataan malam tadi.

Beliau berkata, mangsa bersetuju dengan tawaran itu dan pada hari sama telah membuat bayaran secara tunai berjumlah RM 40,000 dan diberitahu oleh suspek bahawa baki bayaran boleh diselesaikan setelah gelaran Datuk diperolehi oleh pengadu.

Amihizam berkata, mangsa  dijanjikan gelaran Datuk pada 27 Januari lepas namun suspek gagal menunaikan janji dan memberi pelbagai alasan menyebabkan mangsa tidak berpuas hati dan rasa diri tertipu.

Beliau berkata, sehubungan itu polis menahan kedua-dua lelaki yang disyaki di dua lokasi berasingan di Kedah semalam.

“Siasatan awal terhadap suspek lelaki berumur 48 tahun bekerja sebagai jurujual kereta adalah dalang utama dalam kes ini, yang mana suspek mendakwa pernah bekerja sebagai pengiring peribadi Istana di sebuah negeri dan mengakui telah berurusan dengan mangsa,” katanya.

Beliau berkata, kes ini disiasat di bawah Seksyen 420 Kanun Keseksaan kerana tipu dan polis turut merampas dua telefon bimbit dan sekeping Kad Ahli Setia Diraja yang mencurigakan turut dirampas.

Menurutnya, kedua-dua suspek direman selama tiga hari sehingga Sabtu ini.-  Bernama


Pembukaan Tabika Kemas baharu bergantung keperluan, elak pembaziran

MELAKA, 29 Syawal 1443H, Isnin – Pembukaan Taman Bimbingan Kanak-Kanak (Tabika) Jabatan Kemajuan Masyarakat (Kemas) baharu di sesuatu kawasan bergantung kepada keperluan bagi memastikan tidak berlaku pembaziran.

Menteri Pembangunan Luar Bandar Datuk Seri Mahdzir Khalid berkata ketika ini, Tabika Kemas mendapat saingan daripada sekolah rendah yang menawarkan pendidikan prasekolah untuk kanak-kanak berusia seawal empat tahun.

“Kita sentiasa mengkaji permohonan atau keperluan untuk membuka Tabika Kemas baharu di kawasan pinggir bandar atau luar bandar dari semasa ke semasa kerana melibatkan beberapa faktor terutama dari segi bajet.

“Sejumlah bajet diperlukan untuk membuka Tabika Kemas baharu dan setiap tahun ada tabika baharu yang dibuka dan ada juga yang terpaksa ditutup ekoran murid tidak mencukupi kerana ibu bapa memilih untuk menghantar anak mereka ke prasekolah,” katanya kepada pemberita di sini hari.

Beliau berkata demikian selepas merasmikan Mesyuarat Agung Persatuan Anggota Kemas Malaysia 2022 dan Kelab Anak Muda Perintis Intelektual Se-Malaysia yang turut dihadiri Ketua Pengarah Kemas Datuk Mohamad Yasid Bidin.

Mahdzir berkata selain itu, Tabika Kemas baharu akan dibuka bagi mengurangkan kepadatan murid di tabika sedia ada sekali gus memastikan mereka dapat menjalani sesi pendidikan awal dengan baik dan selesa.

“Satu tabika kita perlukan 20 hingga 30 orang sahaja… jika lebih, kita perlu buka tabika baharu kerana kita tidak mahu terlalu padat,” katanya.

Beliau berkata setakat ini, jumlah Tabika Kemas di seluruh negara adalah sebanyak 10,765 buah melibatkan 215,565 murid.

Dalam perkembangan lain, beliau berkata cadangan untuk menaikkan elaun pembantu Tabika Kemas kepada RM800 sebulan masih di peringkat kajian di peringkat Kementerian Kewangan.

Katanya setakat ini pembantu Tabika Kemas mendapat elaun RM500 sebulan dan ia melibatkan kira-kira 11,000 sukarelawan berkenaan.

“Cadangan menaikkan kadar elaun itu kini di peringkat Kementerian Kewangan dan kita berharap akan mendapat jawapan positif,” katanya. – Bernama


Jangan matikan demokrasi dalam UMNO

BANGI, 19 Jamadilakhir 1444H, Khamis – Demi memastikan amalan demokrasi dalam parti tidak terkubur, Khairy Jamaluddin mahu jawatan presiden dan timbalan presiden UMNO dipertandingkan.

Katanya, jawatan tertinggi dalam parti itu perlu dipertandingkan memandangkan Presiden UMNO, Datuk Seri Ahmad Zahid Hamidi adalah seorang pejuang yang tidak gentar menghadapi pencabar.

“Hentikan kegilaan ini. Saya rasa presiden seorang pejuang yang tidak gentar menghadapi pencabar.

“Buka ruang pertandingan. Jangan matikan demokrasi dalam UMNO,” katanya dalam kenyataan di Instagram, hari ini.

Kenyataan berkenaan dipercayai membalas semula terhadap tuntutan 126 Ketua UMNO Bahagian yang menyokong jawatan presiden dan timbalan presiden tidak dipertandingkan.

Khairy turut mempersoalkan adakah UMNO hanya milik ketua bahagian sahaja sehingga menyebabkan perwakilan dan akar umbi hilang hak mereka.

“Apakah UMNO ini milik Ketua-Ketua Bahagian ini sahaja? Apakah para perwakilan dan akar umbi tidak punya hak memilih ketua mereka?,” katanya.

Terdahulu, 140 ketua UMNO bahagian menyokong supaya dua jawatan utama parti tidak dipertandingkan pada pemilihan yang akan diadakan sebelum 19 Mei depan.


Sikap melabel sesama sendiri hanya lemahkan UMNO

BANGI, 4 Zulhijjah 1443H, Isnin – Pergolakan di dalam UMNO yang semakin meruncing mampu melemahkan parti, sekali gus membuktikan wujudnya perpecahan dalaman.

Ahli Parlimen Ketereh, Tan Sri Annuar Musa menyifatkan perbuatan melabelkan sesama sendiri dan percubaan membahagikan ahli parti kepada kelompok tertentu hanya akan melemahkan parti.

“Perkara ini juga jelas membuktikan sikap berpuak-puak yang tidak menguntungkan parti.

“Yang lebih merbahaya ialah percubaan menguasai parti demi kepentingan dan agenda peribadi atau kelompok dan membiarkan parti kehilangan sokongan rakyat,” katanya menerusi perkongsian di Facebooknya, hari ini.

Perkongsian berkenaan dipercayai merujuk kepada kemelut dalaman yang kian meruncing di dalam UMNO ketika ini.

Beliau menegaskan, sebagai parti yang dipercayai rakyat UMNO perlu berkeupayaan menyatupadukan dan bukannya memecahbelahkan rakyat.

Pada masa sama, beliau turut menyindir sikap individu yang cuba menguasai parti demi kepentingan dan agenda peribadi mahupun kelompok tertentu.

Isnin lalu, Ahli Parlimen Pasir Salak, Datuk Seri Tajuddin Abdul Rahman membuat pendedahan berhubung situasi berlaku dalam UMNO yang telah menggemparkan politik negara.

Pendedahan dibuat sejurus namanya digugurkan sebagai Ahli Majlis Tertinggi UMNO.

Tajuddin pada sidang media berkenaan turut mendakwa terdapat 15 daripada 38 Ahli Parlimen UMNO yang dipegang Datuk Seri Zahid Hamidi dan Datuk Seri Najib Razak tidak memberi sokongan kepada Datuk Seri Ismail Sabri untuk menjadi Perdana Menteri pada awalnya.


Penyelesaian dua negara Palestin-Israel satu penipuan, Yahudi suka mungkir janji

Oleh Ainul Illia Meor Suzurudin

BANGI, 7 Rabiulakhir 1443H, Jumaat – Salah satu sifat utama Yahudi yang telah dinyatakan oleh Allah SWT di dalam al-Quran adalah sering mencabuli perjanjian sekali gus ia memberi ‘petunjuk’ kepada hakikat sebenar konsep Penyelesaian Dua Negara atau Two-State Solution antara Israel dan Palestin.

Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, konsep itu sama sekali tidak boleh dipercayai kerana sifat Yahudi itu sendiri yang sering memungkiri perjanjian.

“Pernah berlaku dahulu Deklarasi Balfour 1917, Perjanjian Oslo 1993 dan pelbagai lagi perjanjian yang dilanggar Yahudi.

“Memang dalam al-Quran Allah SWT telah nyatakan secara terperinci bahawa salah satu sikap Yahudi adalah mencabuli perjanjian.

“Jadi kita sebagai orang Islam, sepatutnya kita ambil pengajaran di situ, kita jangan percaya dengan janji orang Yahudi termasuklah dengan Penyelesaian Dua Negara yang dibincangkan hari ini. Depan mata kita, kita ditipu,” katanya dalam program Bicara Palestin yang disiarkan di TV Pertiwi, malam ini.

Berikutan itu, rakyat Palestin dan umat Islam seluruh dunia mesti bangkit kepada penyelesaian yang tepat iaitu membebaskan Palestin secara mutlak dan mengeluarkan Yahudi dari bumi Palestin.

“Balik ke negara asal dia yang duduk di Eropah dan lain mereka duduk di bumi Palestin, mereka bunuh orang Palestin.

“Mereka tidak dialu-alukan di Palestin. Mereka yang sebelum ini datang ke Palestin, mereka bunuh pula orang Palestin, mereka halau hampir satu juta orang pada tahun 1948. Hari-hari sehingga kini masih berlaku pembunuhan yang sudah berlanjutan puluhan tahun.

“Apa lagi penyelesaian umat Islam di Palestin selain berusaha membebaskan Palestin secara total daripada sebarang unsur-unsur Yahudi dan sebarang penguasaan Yahudi.

“Israel itu kita kena anggap negara haram. Kita tak perlu memberi satu inci pun kepada mereka,” katanya.

Sementara itu, ketika mengulas nada Presiden Amerika Syarikat (AS), Joe Biden yang dilihat lebih ‘mesra’ Islam berbanding penyandang terdahulu Donald Trump, Ustaz Fauzi menegaskan bahawa meskipun terlihat berbeza, perjuangan kedua-duanya tetap sama.

Tegasnya, AS adalah sekutu rapat Israel, bahkan menjadi negara pertama mengiktiraf penubuhan negara haram itu pada tahun 1948.

“Jika dilihat kembali sejarah ‘penubuhan’ Israel, apabila dia isytihar penubuhannya, 11 minit selepas itu, negara yang iktiraf Israel adalah Amerika. Amerika sentiasa menyokong apa yang dilakukan oleh Israel.

“Walaupun Biden cuba ambil hati umat Islam, tetapi dalam pentadbirannya banyak perkara yang konsisten kepada Yahudi, penuh dengan lobi-lobi Yahudi. Bahkan setiausaha, pegawai semua penuh dengan orang Yahudi,” katanya.

Manakala dalam konflik Israel-Palestin juga, kata Ustaz Fauzi, Biden sentiasa menyeru kepada Penyelesaian Dua Negara.

Malah, katanya, dalam apa jua perang juga AS akan menyeru gencatan senjata oleh Pergerakan Perjuangan Islam Palestin (Hamas).

“Gesa Hamas berhenti seolah menunjukkan Hamas yang menyerang. Di sini dapat kita lihat Amerika akan sentiasa bersama dengan kepentingan Israel. Walaupun dia kata nak bagi dana, kita kena letak dalam kepala mereka ini memang penipu,” katanya.

Jelas sekali, tindak tanduk konsisten AS ini menunjukkan mereka sentiasa menyebelahi Israel, kata Ustaz Fauzi lagi.

“Mereka memang penipu besar. Tak usah dipercayakan. Amerika adalah tulang belakang kepada Israel, Pertubuhan Bangsa-bangsa Bersatu (PBB). Hubungannya dalam mempertahankan Israel adalah ibarat hubungan darah daging,” katanya.

Dalam pada itu, beliau menegaskan, selain al-Quran, umat Islam ada panduan daripada peristiwa yang berlaku untuk melihat sikap sebenar Yahudi.


JAHEAIK lupus lebih 1 tan abu al-Quran

KOTA BHARU, 4 Safar 1442H, Selasa – Jabatan Hal Ehwal Agama Islam Negeri Kelantan (JAHEAIK) melupuskan lebih satu tan abu bahan dan teks al-Quran di perairan Kelantan di sini, hari ini.

Pengarahnya Datuk Che Mohd Rahim Jusoh berkata bagi memastikan proses pelupusan mengikut syariat Islam, abu berkenaan dilupuskan pada jarak lima batu nautika dari laut pada kedalaman 18 hingga 20 meter.

Katanya, program berkenaan juga adalah satu program pendidikan kepada masyarakat di Kelantan supaya tidak membuang al-Quran di merata tempat, sebaliknya boleh menghantar kepada JAHEAIK ataupun menerusi pejabat-pejabat agama di seluruh negeri.

“Kita berharap masyarakat menghormati al-Quran termasuk terbitan yang mengandungi kandungan agama dari awal hingga ke akhir dan pihak kami bersedia menerima bahan-bahan tersebut jika untuk dilupuskan.

“Sehingga kini JAHEAIK telah melupuskan sebanyak 16.6 tan abu bahan dan teks al-Quran,” katanya kepada pemberita di Program Pelupusan abu al-Quran di Jeti LKIM Kuala Besar di sini hari ini.

Terdahulu, pelupusan al-Quran itu mengambil masa 30 minit bermula 10 pagi. – Bernama


Dua ahli kongsi gelap warga Taiwan ditahan di KLIA

KUALA LUMPUR, 8 Syawal 1444H, Sabtu – Dua warga Taiwan yang dikehendaki kerana disyaki terlibat dengan kes tembakan di negara berkenaan, ditahan pada 20 April lepas di balai ketibaan Lapangan Terbang Antarabangsa Kuala Lumpur (KLIA) ketika memasuki Malaysia melalui penerbangan dari Taiwan.

Kedua-dua suspek juga dipercayai ahli kongsi gelap serta anggota sindiket scammer di Taiwan.

Ketua Polis Negara, Tan Sri Acryl Sani Abdullah Sani berkata, suspek ditahan susulan waran tangkap yang dikeluarkan oleh pihak berkuasa Taiwan, di samping pasport kedua-dua mereka dibatalkan oleh kerajaan Taiwan, dan tangkapan dibuat di bawah Akta Imigresen 1959/63.

“Kejayaan ini merupakan hasil kerjasama erat PDRM (Polis Diraja Malaysia) dengan pihak berkuasa Taiwan, dan kolaborasi ini akan diteruskan untuk mengenal pasti rangkaian jenayah berkait kedua-dua suspek di Malaysia,” katanya dalam kenyataan hari ini.

Beliau berkata, kedua-dua suspek telah diserahkan kepada wakil polis Taiwan di KLIA semalam untuk dibawa pulang ke negara asal.

Acryl Sani berkata, PDRM komited dalam menjaga keamanan dan ketenteraman awam.

“PDRM juga akan mengambil langkah-langkah keselamatan bagi memastikan Malaysia tidak dijadikan negara transit atau destinasi bagi mana-mana pihak yang melanggar undang-undang,” katanya.- Bernama


Pakai mirip pejuang Hamas tak langgar akta

BANGI, 14 Rabiulakhir 1445H, Ahad – Pendakwah bebas, Firdaus Wong Wai Hung menyelar Naib Pengerusi DAP, Nga Kor Ming yang menyamakan pakaian pejuang pembebasan Palestin dengan fahaman ekstremisme dan keganasaan.

Dalam laman Instagram, Nga memuatnaik gambar dua murid sekolah memegang senapang dan mesingan mainan, sambil mengenakan selendang kufia dan mengikatnya di kepala seperti pejuang Palestin, Briged Al-Qassam.

Namun, dalam ruangan kapsyennya, Nga berkata, sekolah bukan tempat untuk konflik, fahaman ekstremisme dan keganasan, sebaliknya sifat manusiawi dan perasaan cinta keamanan perlu diketengahkan.

“Mereka yang salah guna kuasa dan bertanggungjawab wajib dikenakan tindakan disiplin,” katanya.

Membidas kenyataan biadab Nga, Firdaus menegaskan, kerajaan Malaysia tidak pernah melabelkan Gerakan Perjuangan Islam Palestin (Hamas) sebagai militan mahupun ekstremis sebagaimana takrifan Barat.

Malah, Hamas diakui oleh kerajaan Malaysia sebagai pejuang yang berusaha membebaskan Palestin daripada penindasan Zionis.

Firdaus berkata, Nga sebagai Menteri Pembangunan Kerajaan Tempatan sepatutnya mengambil maklum pendirian kerajaan dalam isu keganasan Zionis, yang mana kerajaan berpihak kepada rakyat Palestin.

“Mereka berpakaian seperti pejuang bukan ekstremis! Apakah mereka dipanggil ‘fahaman ekstremisme dan keganasan’ kerana berpakaian mirip pejuang atau kerana mereka membawa senjata mainan?

“Kalau mirip pejuang, maka anda salah kerana bercanggah dengan takrifan kerajaan, Hamas bukan pengganas. Kalau kerana mereka bawa senjata mainan, awak pun salah kerana ramai pelajar juga membawa senjata mainan ketika sambutan Hari Kebangsaan di sekolah!” tegasnya.

Firdaus Wong berkata demikian menerusi kenyataan yang dimuatnaik semula di akaun Facebooknya selepas hantaran itu didakwa dipadam oleh platform media sosial tersebut.

Sehubungan itu, Firdaus yang berang dengan tuduhan Nga mendesak pemimpin parti rasis dan cauvinis DAP itu meminta maaf dan menarik balik keceluparannya.

Beliau turut mempersoalkan rasional mendesak guru yang terbabit dengan insiden ini dikenakan tindakan disiplin.

“Apa kesalahan mereka sehingga perlu dikenakan disiplin? Takrifan kerajaan ialah pejuang dan pelajar-pelajar memakai mirip pejuang tidak melanggar mana-mana akta!

“Jikalau guru-guru itu dikenakan tindakan disiplin, adakah tindakan yang sama akan dikenakan kepada guru-guru seluruh Malaysia yang membenarkan pelajar membawa senjata mainan ketika sambutan Hari Kebangsaan?

“Jikalau perlu dikenakan tindakan disiplin adalah awak bukannya guru-guru tersebut!” katanya.


Pusat SDG Negara untuk perkasa program, pantau kemajuan SDG: PM

KUALA LUMPUR, 9 Safar 1444H, Selasa – Pusat Matlamat Pembangunan Mampan (SDG) Negara akan ditubuhkan bagi memperkasa dan mempergiat program serta memantau kemajuan SDG negara, kata Perdana Menteri Datuk Seri Ismail Sabri Yaakob.

Beliau berkata penubuhan Pusat SDG Negara di bawah Unit Perancang Ekonomi Jabatan Perdana Menteri itu telah dipersetujui dalam mesyuarat Majlis SDG Negara yang beliau pengerusikan semalam.

“Agenda pembangunan mampan ini memerlukan penglibatan dan usaha gigih yang menyeluruh serta inklusif daripada semua pihak agar tahap kesedaran seluruh Keluarga Malaysia di peringkat akar umbi dan syarikat-syarikat swasta dipertingkatkan,” kata beliau dalam kenyataan hari ini.

Ismail Sabri berkata mesyuarat juga bersetuju dengan penyediaan Laporan Semakan Tempatan (VLR) di peringkat bandaran dan daerah oleh Pihak Berkuasa Tempatan (PBT) serta kerajaan-kerajaan negeri dengan sekurang-kurangnya satu laporan akan dihasilkan oleh setiap negeri.

Beliau berkata setiap negeri digalakkan menyediakan laporan tersebut sebagai panduan dalam memantau kemajuan Malaysia ke arah pertumbuhan pembangunan negara bagi mengimbangi aspek sosial, alam sekitar dan ekonomi.

Selain itu, Ismail Sabri berkata Kementerian Alam Sekitar dan Air (KASA) juga diminta agar segera memuktamadkan rangka kerja pasaran karbon pada hujung tahun ini bagi menjadikan Malaysia sebagai sebuah negara rendah karbon.

Semalam, Ismail Sabri mempengerusikan mesyuarat Majlis SDG Negara itu buat julung kali sejak penubuhannya pada 2016 melibatkan pihak berkepentingan daripada pelbagai sektor iaitu sektor awam, sektor swasta, ahli akademik dan pertubuhan masyarakat sivil, yang membincangkan agenda pembangunan mampan negara.

Mesyuarat itu dihadiri ahli-ahli majlis yang merangkumi Menteri Besar dan Ketua Menteri, Menteri Kanan dan Menteri Persekutuan, Ketua Setiausaha dan Ketua Jabatan, Ketua Kluster Jawatankuasa Kerja SDG, dan beberapa Ahli Parlimen.

SDG dilaksanakan dalam tiga fasa mengikut rancangan pembangunan negara, bermula dengan Rancangan Malaysia Ke-11 (RMK11), dari 2016 hingga 2020 dan kini dilaksanakan dalam RMK12 (2021-2025) serta akan diteruskan dalam RMK13 (2025-2030).

Pelaporan kemajuan SDG negara dilaksanakan setiap empat tahun, sejajar dengan saranan Pertubuhan Bangsa-bangsa Bersatu (PBB) agar pembentangan laporan dilakukan secara berkala menerusi Laporan Semakan Kebangsaan (VNR).

Menurut Ismail Sabri, Malaysia telah membentangkan VNR pada 2017 dan 2021 di Forum Politik Peringkat Tinggi Matlamat Pembangunan Mampan PBB bagi memenuhi obligasi negara di peringkat global, dengan VNR melaporkan secara inklusif kemajuan dan cabaran negara dalam pelaksanaan SDG di peringkat nasional.

Beliau berkata mesyuarat itu turut mengambil maklum akan cabaran dan situasi semasa peringkat global dan tempatan serta kemerosotan dalam pencapaian beberapa SDG negara ekoran impak negatif pandemik COVID-19, cabaran perubahan iklim dunia, krisis inflasi dan kemelut geopolitik antarabangsa.

“Kerajaan komited untuk mencapai Agenda 2030 dan memperkukuhkan tindakan mencapai 17 SDG bagi menjadi negara mampan menjelang 2030 dengan melibatkan seluruh Keluarga Malaysia dalam arus pembangunan sosio ekonomi negara,” katanya. – Bernama


Akses bantuan kemanusiaan ke Gaza tak mencukupi

CANBERRA, 10 Rabiulakhir 1445H, Rabu – Australia mengakui akses bantuan kemanusiaan ke Semenanjung Gaza masih belum mencukupi sambil menyeru untuk memberikan laluan selamat kepada orang ramai di wilayah berkenaan.

Menteri Luar Australia, Penny Wong berkata, penderitaan rakyat di Gaza ketika ini sangat kritikal.

“Kami secara konsisten menyeru akses kemanusiaan yang selamat, tanpa halangan dan berterusan, dan laluan selamat untuk orang awam.

“Meskipun terdapat akses bantuan memasuki wilayah itu namun ia kekal tidak mencukupi,” katanya

Beliau menggesa sekatan terhadap bantuan kemanusiaan seperti makanan, bekalan air, alatan perubatan dan bantuan lain boleh dihantar terus ke wilayah itu.

Dalam menunjukkan solidariti kepada rakyat Palestin yang menderita, Majlis Sydney Canterbury-Bankstown sebulat suara mengundi untuk mengibarkan bendera Palestin.

Bendera Palestin akan dikibarkan di atas Paul Keating Park di Bankstown dan bangunan-bangunan pentadbiran Campsie sehingga gencatan senjata diisytiharkan di Palestin, menurut media Australia. – Agensi


Israel keluarkan 2,200 perintah tahanan pentadbiran terhadap rakyat Palestin

RAMALLAH, 16 Safar 1445H, Sabtu – Israel mengeluarkan lebih 2,200 perintah penahanan pentadbiran terhadap tahanan Palestin setakat tahun ini

Menurut Kelab Tahanan Palestin, daripada jumlah berkenaan lebih 70 banduan daripadanya meneruskan protes terhadap mahkamah tentera Israel.

Tahanan kini berdepan dengan jenayah tahanan pentadbiran yang digunakan oleh tentera negara haram itu untuk menahan rakyat Palestin dengan alasan mempunyai bukti rahsia terhadap banduan tersebut.

Jumlah tahanan pentadbiran kini mencecah lebih 1,200 termasuk 21 kanak-kanak dan tiga banduan wanita.

Menerusi kenyataan kelab tahanan, majoriti tahanan yang memboikot mahkamah adalah bekas banduan yang telah meringkuk beberapa tahun dalam penjara di bawah tahanan pentadbiran.

Malah, kebanyakan mereka kini sedang melakukan mogok lapar dan empat tahanan berkenaan, termasuk tiga ditahan dalam tahanan pentadbiran, iaitu Kayed Al-Fasfous, Sultan Khalouf, Abdul-Rahman Baraka dan Maher Al-Akhras.

Kesemua tahanan pentadbiran kebanyakannya ditempatkan di tiga penjara iaitu di Penjara Ofer, Penjara Negev dan Penjara Negiddo.

Tahun lalu mencatatkan jumlah tertinggi perintah penahanan pentadbiran dalam tempoh lima tahun lepas, dengan 2,409 orang. – Agensi


Keputusan Agong berhubung proklamasi darurat tak boleh dicabar

KUALA LUMPUR, 11 Mac (Bernama) — Mahkamah Tinggi hari ini memutuskan bahawa proklamasi serta ordinan yang digubal di bawah undang-undang darurat oleh Yang di-Pertuan Agong tidak boleh dicabar di mana-mana mahkamah.

Hakim Datuk Ahmad Kamal Md Shahid berkata perkara itu diperuntukkan di bawah Artikel 150(8) Perlembagaan Persekutuan, yang antara lain menetapkan bahawa keputusan Yang di-Pertuan Agong berhubung darurat adalah muktamad dan konklusif, dan tidak boleh dicabar atau dipersoalkan di mana-mana mahkamah walau apa jua alasannya.

Hakim membuat ketetapan itu selepas mengetepikan permohonan semakan kehakiman yang dibawa oleh tiga wakil rakyat untuk mencabar tindakan Perdana Menteri Tan Sri Muhyiddin Yassin menasihati Yang di-Pertuan Agong untuk menangguhkan sidang Parlimen dan Dewan Undangan Negeri semasa darurat.

Tiga wakil rakyat itu terdiri daripada Anggota Dewan Undangan Negeri (ADUN) Simpang Jeram yang juga Ahli Parlimen Pulai Datuk Seri Salahuddin Ayub, ADUN Gurun yang juga Ahli Parlimen Sungai Petani Datuk Johari Abdul dan ADUN Tebing Tinggi Abdul Aziz Bari.

Dalam permohonan itu, mereka menamakan perdana menteri dan juga kerajaan Malaysia sebagai responden.

Hakim Ahmad Kamal juga berpandangan bahawa permohonan ketiga-tiga pemohon untuk mencabar keputusan Yang di-Pertuan Agong mengenai proklmasi darurat tidak boleh terbuka kepada semakan kehakiman.

“Artikel 150 (8) Perlembagaan Persekutuan adalah sah dan berperlembagaan. Lebih penting lagi, Perkara 150 (8) Perlembagaan Persekutuan telah menutup pintu mahkamah terhadap sebarang tindakan mencabar atau permohonan bagi menentang proklamasi serta ordinan yang digubal di bawah undang-undang darurat,” katanya.

Beliau juga berkata berdasarkan penemuannya dalam Artikel 150(8) Perlembagaan Persekutuan, tiada semakan kehakiman boleh dibuat bagi mencabar keputuan Agong di bawah Artikel 150(1) dan Artikel 150(2B) akta yang sama.

“Malah isu ini sudah diputuskan oleh Mahkamah Persekutuan dalam kes Datuk Seri Anwar Ibrahim menentang Pendakwa Raya,” katanya.

Hakim Ahmad Kamal seterusnya berkata tidak ada dalam Perlembagaan Persekutuan yang menetapkan tanggungjawab undang-undang terhadap responden pertama (Muhyiddin) untuk bertindak sebagaimana yang dikatakan oleh pemohon.

“Oleh itu, dengan ketiadaan kewajiban undang-undang yang dikenakan pada responden pertama, relif yang dipohon oleh pemohon adalah salah faham dalam undang-undang. – Bernama


ISMA sebagaimana kusaksikan

TANGGAL 18 Mac 2023, bertempat di Movenpick Hotel & Convention Centre KLIA saya telah sempat menghadiri Mesyuarat Agung Tahunan Kali ke-18 sebagai pemerhati. Alhamdulillah menjelang baki usia yang diizinkan oleh Allah Azza Wa Jalla, saya masih berpeluang untuk menyaksikan proses tumbesaran organisasi yang masih kukuh ini sejak ia di“lahirkan” lebih kurang 25 tahun dahulu.

Dari teduhan pepohonan pine di Institut Penyelidikan Perhutanan Malaysia (FRIM) Kepong pada awal tahun 1997, lahirlah cetusan untuk menubuhkan ISMA. Kini, ‘benih ajaib’ tersebut telah membesar dan menjadi ‘dewasa’ dengan cabang dan rantingnya mencapah ke merata arah tetapi masih diikat kemas oleh akar tunjang yang membumi kukuh.

ISMA bukanlah pertubuhan bukan-kerajaan pertama yang saya menjadi anggotanya kerana sebelum tertubuhnya ISMA, saya merupakan ahli kepada organisasi bernama HALUAN, yang saya masih mempunyai rasa hormat yang tinggi dan tidak terbalas kepadanya.

Apapun, pencarian untuk mencapai kematangan dan kepuasan dalam memahami makna dan hakikat di sebalik keterlibatan di dalam Islam akhirnya membawa saya ke pangkuan ISMA, satu keputusan yang saya tidak pernah menyesal untuk terlibat di dalamnya. Dan dalam konteks inilah saya ingin berkongsi sedikit pengamatan dan ‘curhat’ agar para pembaca dapat mengambil apa-apa manfaat sekiranya ada dan bermuhasabah sekiranya perlu.

Saya tidak berani mengaku bahawa apa yang saya tulis ini merupakan interpretasi atau tafsiran yang paling tepat tentang misi, objektif, tujuan dan matlamat ISMA, tetapi sekadar satu perkongsian dari satu tubuh yang belum lagi menyempurnakan seluruh amanah yang digalas dan banyak kewajiban yang terabai. Semoga Allah mengampuni saya di atas segala kecuaian dan keculasan ini.

Pertama sekali, barisan kepimpinan yang dilantik baru-baru ini terdiri dari mereka yang barangkali belum lahir atau masih kanak-kanak/remaja ketika ISMA ditubuhkan. Ini menjadi satu testimoni yang sangat jelas bahawa teraju dan arahtuju yang dirintis oleh para pendahulu pertubuhan ini sudah ada pewarisan dan penerusan kepimpinan.

Ini juga satu petanda bahawa dasar dan tunggak perjuangan pertubuhan ini akan memasuki fasa dan cabaran-cabaran baru yang mungkin tidak dijangka atau di‘ramal’ oleh para perintisnya.

Di sinilah terletaknya kebijaksanaan dan kematangan organisasi ini untuk meletakkan tali kendali pertubuhan kepada generasi muda setelah puluhan tahun ‘pakcik-makcik’ mereka mencurahkan segenap ikhtiar dan usaha untuk menggariskasarkan langkah-langkah perjuangan dan strategi serta prasarana infrastruktur yang sesuai dan munasabah untuk diaplikasikan pada masa hadapan.

Generasi muda adalah kumpulan insan yang ‘robust’, ‘visionary’, bersemangat dan mempunyai keazaman yang tinggi. Dan ISMA perlu dijulang oleh tangan-tangan perkasa yang mampu mengharungi liku-liku perjalanan panjang ini untuk tempoh puluhan tahun lagi, sebagaimana ia telah didokong oleh generasi awal untuk tempoh yang memakan puluhan tahun juga.

Inilah dia ‘benih’ yang perlu ditanam, disemai, disiram dan dibajai dengan penuh perhatian, meskipun ketibaan Hari Kiamat semakin dekat. Hakikat ‘ancaman’ yang menggoncangkan hati setiap makhluk bernyawa dan yang ingin menyesatkan mereka tetap sama, dan ancaman-ancaman ini tetap akan wujud puluhan tahun akan datang sebagaimana ia telah wujud puluhan tahun yang lampau. ‘Ancaman’ ini sedang mengintai peluang untuk menjahanamkan ‘benih’ yang baru hendak tumbuh dan berpucuk.

Sebab apa? kita mungkin bertanya. Jawapannya ialah kerana ‘benih’ ini mewarisi ciri, sifat dan jatidiri ‘ibubapa’ mereka, yang tetap konsisten, tegas berprinsip, tidak bertolak ansur dan memiliki keberanian yang dicemburui. Sepanjang kewujudannya, saya menyaksikan hakikat-hakikat ini, yang meninggalkan pelbagai kesan pada banyak pihak. Ahli yang tidak tahan – akan kecundang dan meninggalkan medan, mereka yang irihati – akan mencipta pelbagai fitnah dan tohmah, yang tetap meyakini – akan terus istiqamah dan pihak-pihak yang memerhatikan – akan terus memerhatikan.

Menjadi ahli ISMA bukan satu kelebihan (advantage) atau keistimewaan (privilege). Ia menuntut banyak perkara dari anda semua. Anda sebenarnya berada dalam situasi ‘on-call’ pada setiap masa. Seolah-olah anda telah menandatangani satu ‘Sijil Mati’ siap-siap sebaik-baik sahaja anda bergelut dalam medan yang ISMA ceburi. Ia adalah satu kerjaya seumur hidup yang tidak semua manusia terpilih untuk menggalasnya. Namun di situlah terletaknya satu kenikmatan dalam beramal.

Justeru tu, antara penawar dan penenang jiwa adalah memupuk sifat keikhlasan dalam beramal. Keikhlasan ini tidak akan terlahir dalam sekelip mata kerana ia akan selalu diuji sebagaimana umat Islam Palestin diuji keikhlasan dan keteguhan sikap mereka puluhan tahun lamanya, yang diwarisi oleh para pendahulu yang lebih awal menghadapi proses ujian hati ini.

Kemudian, penawar selanjutnya ialah ukhuwwah, berkasih sayang dan saling cinta mencintai atas dasar yang menepati kehendak Syara’. Sifat-sifat ini tidak boleh dizahirkan secara palsu (fake), ia tidak boleh diukur melalui nilai wang ringgit (meskipun saling memberi hadiah adalah digalakkan) dan ia tidak harus bersifat sementara atau tercipta atas faktor kedaerahan, warna kulit, budaya ataupun minat/hobi yang sama.

Kasih sayang, ukhuwwah dan kecintaan merupakan satu natijah semulajadi yang Allah akan kurniakan pada ahli-ahli yang ikhlas kepadaNya ketika beramal dan bergelut dengan agenda ISMA. Sudah tentu agenda ini perlu bertitik tolak dari keimanan yang kukuh kepada Pencipta, keyakinan yang mendalam pada manhaj yang dipegangi dan keteguhan sikap dan pendirian di sepanjang perjalanan.

Cinta, kasih sayang dan ukhuwah adalah masalah hati, emosi dan perasaan. Ia lahir dari kelembutan dan rasa empati serta keprihatinan. Ia tidak akan berjaya dilahirkan dari kertaskerja, pembentangan powerpoint, seminar, konvensyen, persidangan, mesyuarat dan perhimpunan. Hanya hati yang kosong dari hasad dengki, iri hati dan kebencian sahaja yang mampu menghayati dan menanggung perasaan-perasaan halus ini.

Meskipun demikian, ISMA bukanlah organisasi yang maksum dan sepanjang pemerhatian saya, ia tidak pernah mendakwa sebagai organisasi yang ‘paling terbaik’ dibandingkan dengan pertubuhan-pertubuhan lain. Ia juga perlu dimuhasabah, di’audit’, dibersihkan dari unsur-unsur ketaksuban dan keujuban baik pada ahli mahupun kepimpinan diperingkat mana sekalipun. Bukan sahaja kerana ini semua perlu demi maslahat dan keselamatan diri sendiri, tetapi juga kerana melakukannya adalah satu kewajiban yang dituntut dan sangat mustahak.

Generasi muda ahli-ahli ISMA tidak perlu takut untuk menyuarakan pendirian atau pandangan mereka kerana ia tidak akan mencacatkan ciri-ciri ‘menghormati’ orang-orang tua mereka dan golongan yang ’tua’ juga harus berlapang dada dan mengasihi ahli-ahli muda yang menegur mereka kerana sifat ini juga tidak akan mengurangi sedikitpun kewibawaan dan kedudukan mereka. Kosongnya pendedahan kepada ‘menangani atau menguruskan konflik’ tidak akan membawa apa-apa kebaikan atau keuntungan, malah mungkin boleh mendedahkan organisasi kepada bahaya keretakan dan perpecahan dari dalam.

Kepada ahli-ahli ‘senior’ ISMA pula, perkembangan ini tidak bermakna bahawa tugas anda semua telah selesai atau perjuangan sudah sampai ke garis penamatnya. Masih banyak lagi ‘kerja’ yang perlu disempurnakan – membimbing generasi muda, mengawasi perjalanan pertubuhan, berkongsi pengalaman-pengalaman hidup dalam bahtera pertubuhan, memberi nasihat dan juga teguran dan yang paling penting mencurahkan segenap perhatian supaya proses pewarisan ini berjalan dengan betuldan menuju matlamat yang ditetapkan.

Sisa-sisa umur yang masih berbaki bukan untuk dihabiskan bersama cucu di rumah atau melayan ‘Me Time’ bersama isteri atau suami atau melakukan perkara-perkara yangb anda semua tidak sempat lakukan ketika masih muda – meskipun semua ini adalah fitrah yang tidak dilarang. Pelbagai pengalaman yang diserap sepanjang perjalanan dan khususnya ketika tubuh badan masih tegap, ketika stamina masih gagah dan ketika jantung masih berdenyut perkasa – adalah untuk menjadi ‘petunjuk-petunjuk sepanjang jalan’ kepada ‘anak-anak’ yang sedang diasuh dan dididik.

Realiti dunia, tuntutan zaman dan rupabentuk kewajipan tidak sama dari satu generasi ke generasi berikutnya. Maka pastikan bahawa masadepan yang dilakar untuk mereka adalah lebih baik dari apa yang anda semua lalui di zaman kepemudaan anda semua satu masa dahulu. Supaya dakwah ini kekal malarhijau (evergreen), bertenaga, kekal teguh dan kukuh walau dipukul gelombang dihempas badai, tidak lekang dek panas tidak lapuk dek hujan. Kerana mereka juga satu hari nanti perlu menanam ‘benih’ baru yang akan mewarisi perjuangan yang sama untuk puluhan tahun lagi.

Saya perlu mengakui bahawa coretan-coretan di atas hanyalah sekadar satu ‘curhat’ yang terdetik di hati saya setelah menghadiri Mesyuarat Agung ISMA baru-baru ini. Saya berharap lebih ramai ahli yang lebih luas pengalaman mereka mampu menyuarakan bisikan-bisikan hati yang bersemadi alam jiwa sebagai satu ‘tazkirah cinta’ yang semakin hilang dari medan pertarungan dengan Jahiliyah dan Kekufuran yang serba mencabar dan meletihkan.

Keluarga besar ISMA tidak ketandusan sosok-sosok keperibadian yang diimpikan sebagai jurubimbing dan pendidik ummah dan bangsa. Giliran anda akan tiba juga satu masa nanti.

Aku harapkan pemuda inilah
yang akan sanggup membangunkan zaman yang baru
memperbaharui kekuatan Iman menjalankan pelita hidayat
menyebarkan ajaran Khatamul-Anbiya’
menancapkan di tengah medan pokok ajaran Ibrahim

Api ini akan hidup kembali dan membakar
Jangan mengeluh jua, wahai orang yang mengadu
Janganlah berputus asa, melihat lengang kebunmu
Cahaya pagi telah terhampar bersih
Dan kembang-kembang telah menyebar harum narwastu

Khilafatul-Ard akan diserahkan kembali ke tanganmu
Bersedialah kamu dari sekarang
Tegaklah untuk menetapkan engkau ada

Denganmulah Nur Tauhid akan disempurnakan kembali
Engkaulah minyak atar itu,
meskipun masih tersimpan dalam kuntum yang akan mekar

Tegaklah, dan pikullah amanat ini atas pundakmu
Hembuslah panas nafasmu di atas kebun ini
Agar harum-harum narwastu meliputi segala

Dan janganlah dipilih hidup ini bagai nyanyian ombak
hanya berbunyi ketika terhempas di pantai
Tetapi jadilah kamu air bah,
mengubah dunia dengan amalmu

Kipaskan sayapmu di seluruh ufuk
Sinarilah zaman dengan Nur Imanmu
Kirimkan cahaya dengan kuat yakinmu
Patrikanlah segalanya dengan nama Muhammad!
“Pesanan Kepada Pemuda Islam”

– Sajak Muhammad Iqbal-

Mohd Lutfi Abdul Khalid
Mantan YDP ISMA Cawangan Sungai Petani
Pengerusi iPeguam


Ambil serius jangkitan COVID-19 ke atas kanak-kanak bawah 18 tahun

KUALA LUMPUR, 21 Syawal 1442H, Rabu – Jangkitan COVID-19 dalam kalangan kanak-kanak berusia 18 tahun ke bawah perlu ditangani dengan serius, kata Prof Dr Sazaly Abu Bakar.

Pakar Virologi Universiti Malaya (UM) itu berkata, hal berkenaan penting berikutan kesan jangka panjang wabak itu terhadap tumbesaran dan perkembangan mereka masih belum diketahui menerusi kajian tertentu.

Beliau berkata, kesan terhadap jantung, pencapaian akademik dan tahap daya tahan penyakit antara kerisauan yang muncul.

“Walaupun kanak-kanak ini pulih atau nampak segar, kita belum tahu apa kesan jangka panjang. Maksud saya selepas lima, 10, 20 atau 30 tahun akan datang.

“Mungkin ia boleh menjejaskan pencapaian akademik, merosakkan organ tertentu atau menyebabkan kurang daya tahan penyakit kerana mereka masih dalam fasa pembesaran. Kesan jangka panjang sebeginilah yang kita takuti,” katanya seperti dilapor Berita Harian.

Terdahulu, Ketua Pengarah Kesihatan, Tan Sri Dr Noor Hisham Abdullah berkata, sebanyak 82,341 kes COVID-19 dikesan dalam kalangan individu berusia bawah 18 tahun, bagi tempoh antara 25 Januari hingga 30 Mei lalu.

Sebanyak 19,851 kes membabitkan bayi berusia bawah empat tahun manakala sebanyak 8,237 kes merangkumi kanak-kanak berusia lima hingga enam tahun, katanya.

“Kementerian Kesihatan (KKM) juga merekodkan 26,851 kes dan 27,402 kes, masing-masing bagi individu berusia tujuh hingga 12 tahun serta 13 hingga 17 tahun,” kata Dr Noor Hisham.

Mengulas lanjut, Dr Sazaly berkata, kajian mengenai kesan jangka panjang juga masih belum lengkap disebabkan COVID-19 adalah virus yang baru setahun lebih dikesan selain sifatnya yang bermutasi dengan cepat.

Katanya, Amerika Syarikat (AS) mempunyai laporan yang menyatakan meskipun seseorang individu dijangkiti COVID-19 dengan gejala ringan, namun ia memberi kesan kepada jantung.

“Di AS, data-data menunjukkan atlet yang dijangkiti sudah tidak mempunyai daya tahan yang kuat. Dijangkakan ada jangkitan jantung yang tak dapat dikesan sebelum ini.

“Jadi ingatan saya kepada ibu bapa, jika anda sayangkan anak-anak, lindungilah mereka. Jangan dedahkan diri kepada risiko jangkitan,” tegasnya.

Ditanya mengenai keperluan memberikan vaksin kepada kanak-kanak 18 tahun ke bawah, Dr Sazaly berkata, kesesuaiannya masih dalam kajian bagi mengenal pasti apakah kesan sampingan.

Katanya, beliau difahamkan AS bakal memulakan vaksinasi COVID-19 kepada kanak-kanak, namun ia terhad kepada yang berusia 12 tahun ke atas.


Kedutaan Korea Utara luah rasa kecewa tinggalkan Malaysia

PUTRAJAYA, 7 Syaaban 1442H, Ahad – Semua kakitangan diplomatik Kedutaan Korea Utara dan tanggungan mereka di Malaysia berlepas pulang ke negara mereka hari ini susulan keputusan Pyongyang pada Jumaat untuk menamatkan hubungan diplomatik dengan Kuala Lumpur.

Kesemua 33 warga Korea Utara terbabit termasuk beberapa kanak-kanak, tiba di Lapangan Terbang Antarabangsa Kuala Lumpur (KLIA) di Sepang pada 11.45 pagi tadi.

Mereka dijadualkan berlepas menaiki pesawat Shanghai Airlines Penerbangan FM886 ke Pudong, China pada 4.10 petang hari ini sebelum transit di Beijing dan meneruskan perjalanan pulang ke Korea Utara.

Setiba di KLIA, mereka diiringi anggota polis ke kaunter daftar masuk untuk berlepas keluar yang mengambil masa kira-kira sejam.

Kuasa Usaha Kedutaan Korea Utara Kim Yu Song serta Kaunselor Song Ki Choi dilihat membantu staf lain dan keluarga mereka mendaftar masuk sebelum kesemuanya dibawa ke laluan VIP.

Sepanjang proses berlepas itu, mereka dibantu kakitangan Malaysia Airports Holdings Berhad. Bagaimanapun, pihak media yang berkumpul di KLIA bagi membuat liputan hanya dapat meninjau dari jauh berikutan kawalan polis.

Susulan keputusan Korea Utara menamatkan hubungan diplomatik dengan Malaysia, Kementerian Luar Malaysia atau Wisma Putra mengeluarkan arahan agar semua kakitangan kedutaan itu dan tanggungan mereka meninggalkan negara ini dalam tempoh 48 jam.

Terdahulu hari ini pada kira-kira 11 pagi, warga media yang berkumpul di hadapan Kedutaan Korea Utara di Bukit Damansara, mendapati staf kedutaan itu serta tanggungan mereka meninggalkan premis berkenaan menaiki beberapa kenderaan termasuk sebuah bas yang disewa khas.

Kim juga sempat bercakap dengan pemberita, meluahkan rasa kecewanya terpaksa meninggalkan Malaysia.

Pada Jumaat, Pyongyang mengumumkan ia menamatkan hubungan diplomatik dengan Malaysia apabila pada awal bulan ini mahkamah Malaysia memutuskan seorang ahli perniagaan Korea Utara boleh diekstradisi ke Amerika Syarikat untuk menghadapi pertuduhan pengubahan wang haram.

Pada hari sama, Wisma Putra dalam kenyataannya berkata ia kesal dengan keputusan Korea Utara itu dan sebagai tindak balas, Malaysia akan menutup kedutaan negara berkenaan di sini yang operasinya sudah digantung sejak 2017.

Malaysia dan Korea Utara mewujudkan hubungan diplomatik pada 1973 serta mengecapi pelbagai pencapaian diplomatik dan perdagangan hinggalah pada 2017 apabila Kim Jong-nam iaitu abang tiri pemimpin Korea Utara Kim Jong-un, dibunuh di Malaysia. – Bernama